
ΚΕΝΤΡΙΚΗ ΕΝΩΣΗ ΔΗΜΩΝ ΚΑΙ ΚΟΙΝΟΤΗΤΩΝ ΕΛΛΑΔΟΣ
ΘΕΜΑΤΙΚΟ ΣΥΝΕΔΡΙΟ «ΕΥΡΥΖΩΝΙΚΟΤΗΤΑ – ΥΠΟΔΟΜΕΣ ΚΑΙ ΥΠΗΡΕΣΙΕΣ»

Πέμπτη, 22 Νοεμβρίου 2007

Ν. ΚΑΚΛΑΜΑΝΗΣ: Να σας καλωσορίσω εκ μέρους του Διοικητικού Συμβουλίου της ΚΕΔΚΕ στο POLIS 2007, στην πόλη της Θεσσαλονίκης, που προσωπικά πάντα χαίρομαι όταν βρίσκομαι αφού εδώ πέρασα τα φοιτητικά μου χρόνια. 


Να ευχαριστήσουμε  διότι παρευρίσκονται και μας τιμούν με την παρουσία τους, ο κύριος Βασίλης Ανδρονόπουλος, ο Γενικός Γραμματέας Δημόσιας Διοίκησης και Τοπικής Διακυβέρνησης, ο Κώστας ο Μουσουρούλης, Γενικός  Γραμματέας του Υπουργείου Ανάπτυξης, ο Βασίλης ο Ασημακόπουλος, Ειδικός Γραμματέας Ψηφιακού Σχεδιασμού, ο Νικόλαος Κουλούρης, Αντιπρόεδρος του Τομέα Παροχής Ηλεκτρονικών Επικοινωνιών Εθνικής Επιτροπής Τηλεπικοινωνιών και Ταχυδρομείων, ο κύριος Κωνσταντίνος Δούκας, Πρόεδρος της Κοινωνίας της Πληροφορίας Α.Ε, ο κύριος Μαρκουίζος Ηρακλής, Πρόεδρος της ΕΑΤΑ και ο κύριος Παλεστής Ιωάννης, εκ μέρους του Νομάρχη, Αντινομάρχης σε θέματα μεταφορών. 


Ο Υπουργός Μακεδονίας – Θράκης, κύριος Μαργαρίτης Τζίμας, για λόγους πολύ σοβαρούς, δηλαδή βρίσκεται στον Έβρο για τα γνωστά προβλήματα από τις πλημμύρες, δεν είναι μαζί μας. Μας έχει στείλει χαιρετισμό. Τον ευχαριστούμε πάρα πολύ.


Ο Υπουργός, ο κύριος Προκόπης Παυλόπουλος, θα έρθει λίγο καθυστερημένα, αλλά νομίζω ότι δεν θα μας καθυστερήσει εμάς γιατί μέχρι να εξαντλήσουμε το πρόγραμμά μας θα είναι και εκείνος εδώ. 


Ξεκινούμε με χαιρετισμό του συναδέλφου μας και φίλου μου, του Βασίλη του Παπαγεωργόπουλου, του Δημάρχου Θεσσαλονίκης.

Β. ΠΑΠΑΓΕΩΡΓΟΠΟΥΛΟΣ: Κύριοι Γενικοί Γραμματείς, επίσημοι προσκεκλημένοι, κύριε Πρόεδρε της ΚΕΔΚΕ, συνάδελφοι στην Τοπική Αυτοδιοίκηση, κυρίες και κύριοι, αγαπητοί φίλοι, σας καλωσορίζω στην Θεσσαλονίκη, την πόλη που πρωταγωνιστεί στις αναπτυξιακές προσπάθειες της Τοπικής Αυτοδιοίκησης και μέσα από την Έκθεση POLIS, την πόλη που πρωταγωνιστεί στους αυτοδιοικητικούς αγώνες μέσα από τις πρωτοβουλίες των Δήμων της Θεσσαλονίκης, αλλά και των Δήμων όλου του Νομού Θεσσαλονίκης, την πόλη που πρωταγωνιστεί στην τεχνολογική και επιχειρηματική καινοτομία μέσα από νέους σημαντικούς αναπτυξιακούς πυλώνες, όπως ακριβώς είναι η ζώνη καινοτομίας, όπως είναι το Διεθνές Πανεπιστήμιο, όπως είναι το Παγκόσμιο Κέντρο Εμπορίου και άλλα.


Σας καλωσορίζω με μεγάλη ικανοποίηση για την συμμετοχή σας σε αυτήν την Έκθεση και ιδιαίτερα σε αυτό το Συνέδριο που διοργανώνει η ΚΕΔΚΕ ανταποκρινόμενη στις προκλήσεις που αντιμετωπίζουν οι Δήμοι σε σχέση με την ανάπτυξη τηλεπικοινωνιακών δικτύων στις ελληνικές πόλεις. 


Κυρίες και κύριοι, δεν υπάρχει καμία αμφιβολία ότι συστήματα που απλοποιούν την επικοινωνία και την κάνουν πιο αξιόπιστη με την χρήση δορυφόρων, που την εκσυγχρονίζουν και της δίνουν νέες δυνατότητες με την χρήση οπτικών ινών, κυψελοειδών δικτύων, ευρυζωνικών δικτύων και κατοπτρικών κυκλωμάτων, δίνουν στην επικοινωνία αλλά και στις ίδιες τις τοπικές κοινωνίες, νέες δυνατότητες και προοπτικές. 


Είναι συγχρόνως προφανές ότι οι ανάγκες μιας σύγχρονης, ασφαλούς και ανταγωνιστικής πόλης σε τηλεπικοινωνιακές υποδομές, είναι τεράστιες. Είναι λοιπόν ανάγκη να αποσαφηνιστεί και να ολοκληρωθεί το θεσμικό πλαίσιο τόσο όσον αφορά τις ασύρματες, όσο και τις ενσύρματες τηλεπικοινωνίες.


Στις δύο αυτές περιπτώσεις επιτρέψτε μου να αναφερθώ δια ολίγον. Πρώτον, θέματα ασφάλειας από τις εκπομπές των κεραιών κινητής τηλεφωνίας έχουν κατ’ επανάληψη απασχολήσει τους Δήμους και αν δεν προσδιοριστούν επιτρεπόμενα όρια, διαδικασίες αδειοδότησης, έλεγχοι και μετρήσεις και δεν υπάρξει μία θεσμική επικοινωνία της αρμόδιας Επιτροπής Ατομικής Ενέργειας με τους Δήμους μας, είναι επόμενο ότι θα συνεχιστούν τα προβλήματα που αντιμετωπίζουμε μέχρι και σήμερα.


Δεύτερον. Ακόμα πιο πίσω σε σχέση με την ευρωπαϊκή πραγματικότητα βρισκόμαστε στο θέμα των υπόγειων ευρυζωνικών δικτύων, όπου από την 1η Ιανουαρίου του 2001, όπως γνωρίζετε όλοι, κάθε μορφής τηλεπικοινωνιακή υπηρεσία στην Ελλάδα έχει απελευθερωθεί. 


Είναι ανάγκη λοιπόν, να δοθεί άμεσα θα έλεγα στους Δήμους η δυνατότητα χαρτογράφησης, ελέγχου και διαχείρισης του υπεδάφους των πόλεων, του περιουσιακού τους αυτού στοιχείου, σε σχέση με τα υπόγεια δίκτυα. 


Τρίτον. Η διέλευση των παρόχων από το υπέδαφος δεν έχει πλέον την έννοια της κατάληψης χώρου, αλλά της εμπορικής χρήσης αυτού, με αυτονόητο κερδοσκοπικό χαρακτήρα για τον χρήστη, που πλέον δεν έχει αποκλειστικά κοινωφελή, αλλά ευρύτερα επιχειρηματικό σκοπό. Με την έννοια αυτή τεκμαίρεται η απόδοση ποσοστιαίας εισφοράς εκμετάλλευσης του υπεδάφους στους Οργανισμούς Τοπικής Αυτοδιοίκησης και νομίζω ότι στο θέμα αυτό θα πρέπει να είμαστε όλοι απολύτως σύμφωνοι.


Τέταρτον. Οι αποκαταστάσεις των οδοστρωμάτων από τις επιχειρήσεις που εγκαθιστούν υπόγεια δίκτυα, είναι πολλές φορές πλημμελείς θα έλεγα έως και τραγικές και πρέπει να υπάρξει άμεση θεσμική αντιμετώπιση του θέματος. 


Πέμπτον. Η σημερινή υποχρέωση των Δήμων να δημιουργήσουν μία υπηρεσία υποδοχής και διαχείρισης των αιτημάτων αδειοδότησης των παρόχων, με διαρκή επιμόρφωση των στελεχών τους, σύμφωνα με το νέο θεσμικό πλαίσιο, δημιουργεί επιπλέον λειτουργικά κόστη σε κάθε Δήμο, έτσι ώστε συμβαίνει κάτι που πρέπει και αυτό να αντιμετωπιστεί θεσμικά.


Αγαπητοί συνάδελφοι, το θέμα όπως αντιλαμβάνεστε, είναι πάρα πολύ μεγάλο και πολύπλοκο. Το σίγουρο είναι ότι από την επιθυμητή σε όλους δραστηριότητα που αναπτύσσεται και μάλιστα με όρους ανταγωνισμού, οι Δήμοι θα πρέπει να αποκομίζουν τους πόρους εκείνους που είναι απαραίτητοι για τις δαπάνες που δημιουργούνται, αλλά και για την υλοποίηση περαιτέρω αναπτυξιακών έργων. 


Οι λύσεις προσωπικά πιστεύω ότι είναι δύο. Πρώτον, είτε οι ίδιοι οι Δήμοι θα πρέπει να προχωρήσουν στην εγκατάσταση ευρυζωνικών δικτύων που στην συνέχεια θα εκμισθώνουν σε παρόχους τηλεπικοινωνιακών υπηρεσιών, οι οποίοι θα ανταγωνίζονται σε ποιότητα παρεχόμενων υπηρεσιών και δεν θα προκύπτουν έτσι εκτεταμένες παρεμβάσεις σε κοινόχρηστους χώρους για την πολλαπλή εγκατάσταση δικτύων, είτε δεύτερον, οι Δήμοι θα αδειοδοτούν τους παρόχους για την εγκατάσταση υπόγειων δικτύων, με ιδιαίτερο όμως χρονικό σχεδιασμό, σημαντικές εγγυήσεις και βέβαια τέλος διέλευσης και εκμετάλλευσης του υπεδάφους ανάλογο θα έλεγα με αυτό που χρεώνουμε εδώ στην Θεσσαλονίκη ως Δήμος Θεσσαλονίκης, αλλά και οι άλλοι Δήμοι θα έλεγα της ευρύτερης περιοχής μας, αλλά και σε άλλες περιοχές της πατρίδας μας. 


Κυρίες και κύριοι, σας ευχαριστώ  για την προσοχή  σας. Είμαι βέβαιος ότι το  Συνέδριο αυτό θα αναδείξει τα προβλήματα και το σημαντικότερο, τις λύσεις για να προχωρήσουμε μπροστά με γοργούς ρυθμούς, με γοργά βήματα. 



Συγχαίρω την ΚΕΔΚΕ και την Οργανωτική Επιτροπή του Συνεδρίου για την δουλειά που έκαναν. Συγχαίρω την HELEXPO και την ΕΕΤΑΑ για την διοργάνωση της μοναδικής αυτής Έκθεσης POLIS. 


Εύχομαι από καρδιάς καλή επιτυχία τόσο στην Έκθεση, όσο και στο Συνέδριό μας και καλή διαμονή στην φιλόξενη Θεσσαλονίκη σε όλες και όλους σας. 


Σας ευχαριστώ πάρα πολύ.

Ν. ΚΑΚΛΑΜΑΝΗΣ: Καλώ στο βήμα τον κύριο Βασίλη Ανδρονόπουλο, τον Γενικό Γραμματέα του Υπουργείου μας. 

Β. ΑΝΔΡΟΝΟΠΟΥΛΟΣ: Κύριε Πρόεδρε της Κεντρικής Ένωσης Δήμων και Κοινοτήτων Ελλάδας, κύριε Δήμαρχε της Θεσσαλονίκης, της φιλοξενούσας πόλης, κύριοι Γενικοί και Ειδικοί Γραμματείς, κύριοι Δήμαρχοι, λοιποί εκπρόσωποι της Τοπικής Αυτοδιοίκησης, κυρίες και κύριοι Σύνεδροι. 


Με την λήξη του Γ΄ Κοινοτικού Πλαισίου Στήριξης και την εξέλιξη των μεγάλων έργων τεχνολογικών, πληροφορικής και επικοινωνιών που χρηματοδοτούνται από το Επιχειρησιακό Πρόγραμμα Κοινωνία της Πληροφορίας, έχουμε μία πλήρη εικόνα για το επίπεδο της οργανωτικής και επιχειρησιακής ανάπτυξης των Δήμων και την αξιοποίηση των τεχνολογιών πληροφορικής και επικοινωνιών από αυτούς. 


Στο επίπεδο των Περιφερειών, κυρίως μέσω του μεγάλου έργου Ολοκληρωμένο Πληροφοριακό Σύστημα Περιφερειών, με 13 κάθετες λειτουργικές περιοχές. Στο επίπεδο των Νομαρχιακών Αυτοδιοικήσεων επίσης με την επικείμενη ολοκλήρωση του Ολοκληρωμένου Πληροφοριακού Συστήματος Νομαρχιακών Αυτοδιοικήσεων, με 5 κάθετες λειτουργικές περιοχές. Πολεοδομία, εμπόριο, ανώνυμες εταιρίες, βιομηχανία και ορυκτός πλούτος, υγεία, μεταφορές, υπάρχει ήδη αισθητή βελτίωση στην οργάνωση και λειτουργία των Περιφερειών και των Δευτεροβάθμιων ΟΤΑ. 


Δεν μπορούμε όμως να πούμε ότι συμβαίνει το ίδιο για τους Δήμους. Δεν υπάρχει αμφιβολία ότι μία εγγενής δυσκολία για τον εκσυγχρονισμό των ΟΤΑ και την υιοθέτηση από μέρους τους των νέων τεχνολογιών, είναι αφενός ο μεγάλος αριθμός των Δήμων και αφετέρου οι διοικητικές ανεπάρκειες που χαρακτηρίζουν κυρίως τους μικρούς Δήμους. 


Το πρώτο βήμα για την αντιμετώπιση αυτών των δεδομένων με την ευκαιρία των πόρων που μας παρέχει η τέταρτη προγραμματική περίοδος, είναι ο προσδιορισμός του κενού. Της απόκλισης δηλαδή που σημειώνεται μεταξύ της σημερινής κατάστασης των Δήμων και αυτής που θέλουμε να έχουν οι σύγχρονοι Δήμοι. 


Ο στόχος αυτός, δηλαδή η διαπίστωση αυτής της απόκλισης, έχει ήδη επιτευχθεί με τη βοήθεια του Παρατηρητηρίου για την Κοινωνία της Πληροφορίας, μέσω μίας σημαντικής μελέτης που εκπόνησε για την ανάπτυξη της ηλεκτρονικής διακυβέρνησης στους ΟΤΑ. 


Έτσι λοιπόν, γνωρίζουμε πολύ καλά τα ελλείμματα που υπάρχουν σε υποδομές, εφαρμογές, στην ποιότητα και λειτουργικότητα των ιστοκόμβων των Δήμων και βέβαια σε καταρτισμένο ανθρώπινο δυναμικό. 


Το Υπουργείο Εσωτερικών και συγκεκριμένα η Γενική Γραμματεία Δημόσιας Διοίκησης και Ηλεκτρονικής Διακυβέρνησης, σε στενή συνεργασία με τον Γενικό  Γραμματέα, τον κύριο Γεωργιάδη, που έχει τα θέματα των ΟΤΑ, συγκροτήσαμε κατά την περίοδο της κατάρτισης του Επιχειρησιακού Προγράμματος Διοικητική Μεταρρύθμιση, μία ολοκληρωμένη πρόταση για την στρατηγική ανάπτυξη των Δήμων στην νέα προγραμματική περίοδο. Αυτήν την πρόταση πρόκειται να παρουσιάσουμε στη Διοίκηση της ΚΕΔΚΕ, όπως έχουμε ήδη συμφωνήσει, τις επόμενες μέρες. 


Στόχος μας είναι όχι μόνο να αντιμετωπιστούν οι ελλείψεις που διαπιστώνονται, αλλά και να αναβαθμιστεί η αποτελεσματικότητα των ΟΤΑ, συνδυάζοντας με τον καλύτερο δυνατό τρόπο τους πόρους των δύο Επιχειρησιακών Προγραμμάτων, του Επιχειρησιακού Προγράμματος Ψηφιακή Σύγκλιση του Υπουργείου Οικονομίας και του Επιχειρησιακού Προγράμματος Διοικητική Μεταρρύθμιση του Υπουργείου Εσωτερικών, με βάση μια στρατηγική και επιχειρησιακή πρόταση που να είναι κοινά αποδεκτή τόσο από την ΚΕΔΚΕ, όσο και από το Υπουργείο. 


Βασικός άξονας αυτής της στρατηγικής είναι η προτεραιότητα για την δημιουργία των οργανωτικών και επιχειρησιακών προϋποθέσεων αξιοποίησης των νέων τεχνολογιών. Δεν πρέπει η εισαγωγή των τεχνολογιών πληροφορικής και επικοινωνιών στις Υπηρεσίες και βεβαίως και στους Δήμους, να αντιμετωπίζεται με μία στατική τεχνική  θα έλεγα, προσέγγιση. 


Απαραίτητος όρος είναι η εκπαίδευση και ευαισθητοποίηση του ανθρώπινου δυναμικού, αλλά και η κινητοποίηση της ηγεσίας σε κάθε Οργανισμό Τοπικής Αυτοδιοίκησης και ο εξορθολογισμός των διαδικασιών. 


Αυτά πρακτικώς σημαίνουν ότι από μόνες τους οι τεχνολογικές υποδομές και τα δίκτυα δεν αρκούν για να μετασχηματίσουν τις λειτουργίες των Δήμων και να τους οδηγήσουν σε ψηφιακή λειτουργία, που είναι και ο τελικός στόχος. 


Απαιτείται περαιτέρω αυτά τα πληροφοριακά συστήματα και τα δίκτυα, απαιτείται να αποκτήσουν περιεχόμενο. Πρέπει δηλαδή παράλληλα με την ολοκλήρωση των πληροφορικών υποδομών και των δικτύων, να γίνει η συλλογή της απαιτούμενης πληροφορίας, ο ανασχεδιασμός των διαδικασιών και λειτουργιών μέσα στους ίδιους τους Δήμους. 


Είναι αυτονόητο θα έλεγε κανείς ότι αυτά τα έργα δεν τελειώνουν με το τεχνικό τους μέρος. Δεν φτάνει να στηθούν οι υποδομές και τα δίκτυα. Αν μείνουμε εκεί, είναι σαν να έχουμε δρόμους χωρίς αυτοκίνητα. 


Επομένως, είναι πάρα πολύ βασικό παράλληλα με την ολοκλήρωση αυτών των υποδομών και των δικτύων, να γίνονται μέσα στους Δήμους πλέον οι απαιτούμενες εργασίες για την συλλογή της πληροφορίας, τον ανασχεδιασμό των λειτουργιών και δομών όπου χρειαστεί, ούτως ώστε να καταλήξουμε στο να φτάσουμε οι Δήμοι να προσφέρουν ηλεκτρονικές υπηρεσίες στους πολίτες. 


Ιδιαίτερα τα θέματα της εκπαίδευσης προσωπικού, η ευαισθητοποίηση του προσωπικού να συμβάλλει στην αξιοποίηση αυτών των υποδομών, αλλά και κυρίως η στήριξη από πλευράς ηγεσίας των Δήμων, είναι προαπαιτούμενο. Πρέπει πρώτα και οι ίδιοι οι Δήμαρχοι και το προσωπικό να πειστεί για την ωφελιμότητα των έργων και όλοι μαζί να δούμε πως θα γίνει η καλύτερη δυνατή αξιοποίησή τους. 


Το θέμα του ανασχεδιασμού διαδικασιών είναι επίσης πάρα πολύ σημαντικό. Δεν αρκεί να ηλεκτρονικοποιήσουμε την σημερινή γραφειοκρατία. Είναι ανάγκη επομένως, να γίνουν περαιτέρω αναδιαρθρώσεις και απλουστεύσεις, ακόμα και με επεμβάσεις στο θεσμικό πλαίσιο όπου χρειαστεί, για να μπορέσουμε πράγματι να φτάσουμε στο επιθυμητό αποτέλεσμα. 


Κλείνοντας με αυτήν την πολύ σημαντική για εμάς επισήμανση, να ευχηθώ καλή επιτυχία στις εργασίες του Θεματικού Συνεδρίου σας, το οποίο μπορεί να βοηθήσει πράγματι σημαντικά στη διάδοση και επικοινωνία αυτών των  νέων αντιλήψεων για την ουσιαστική ενδυνάμωση των Δήμων. 


Το Υπουργείο Εσωτερικών και μέσω του Επιχειρησιακού Προγράμματος Διοικητική Μεταρρύθμιση, είναι μαζί με τους Δήμους, μαζί με την ΚΕΔΚΕ, για να δούμε τις πιο πρόσφορες λύσεις προκειμένου να επιτευχθούν τα αποτελέσματα που θέλουμε και ζητάμε όλοι και εδώ όπως είπα, απαιτείται και υψηλή και ισχυρή πολιτική στήριξη, αλλά και κυρίως στήριξη της ηγεσίας των Δήμων. 


Σας ευχαριστώ πολύ και εύχομαι καλή επιτυχία. 

Ν. ΚΑΚΛΑΜΑΝΗΣ: Καλώ στο βήμα έναν άνθρωπο με τον οποίο η Τοπική Αυτοδιοίκηση συνεργάστηκε στις περισσότερες των περιπτώσεων με πολύ καλά αποτελέσματα από την προηγούμενη θέση που κατείχε και θέλουμε να ελπίζουμε, σχεδόν το θέλουμε να το πιστεύουμε ότι και από την  νέα του θέση θα είναι εξαιρετικά χρήσιμη η συνεργασία μαζί του, σαν εκπρόσωπος του Υπουργείου Ανάπτυξης, για την Τοπική Αυτοδιοίκηση. 


Αναφέρομαι στον κύριο Κωνσταντίνο Μουσουρούλη, τον Γενικό Γραμματέα του Υπουργείου Ανάπτυξης, που τον καλώ στο βήμα.

Κ. ΜΟΥΣΟΥΡΟΥΛΗΣ: Ευχαριστώ πολύ. Κύριε Πρόεδρε της ΚΕΔΚΕ, κύριε Δήμαρχε της πόλης της Θεσσαλονίκης, κύριοι Δήμαρχοι, κύριοι συνάδελφοι, εάν η σημερινή ημερίδα, αυτό το σημερινό Θεματικό Συνέδριο, γινόταν την δεκαετία του ’50, βέβαια σε ένα άλλο σκηνικό, θα είχε στη θέση της λέξης ευρυζωνικότητα, την λέξη εξηλεκτρισμός. Όλα τα υπόλοιπα ισχύουν. Υποδομές και υπηρεσίες, για τους Δήμους ανάπτυξη, για τους πολίτες δικαίωμα. 


Ακριβώς το ίδιο πράγμα είναι και η ευρυζωνικότητα, οι νέες τεχνολογίες. Είναι ο εξηλεκτρισμός των χρόνων που έχουμε μπροστά μας. 


Η ανταγωνιστικότητα είναι αν θέλετε, μία πολυκατοικία που θεμελιώνεται πάνω στις αρχές και πάνω στην λογική και πάνω στους παράγοντες που δημιουργούν παραγωγικότητα. Εργαλείο βασικό για την επίτευξη της παραγωγικότητας είναι οι νέες τεχνολογίες. Πάνω σε αυτές δουλεύουμε και πρέπει να δουλέψουμε. 


Οι νέες τεχνολογίες για τέσσερις απλούς λόγους συμβάλλουν στην βελτίωση αυτής της παραγωγικότητας. Πρώτον, διευκολύνουν το επιχειρείν. Δεύτερον, διευκολύνουν την προώθηση της καινοτομίας σε προϊόντα και υπηρεσίες. Τρίτον, υπηρετούν την οργάνωση και τέταρτον, βελτιώνουν την ποιότητα του ανθρώπινου δυναμικού, παντού. Κεντρική, τοπική, περιφερειακή, κυβέρνηση, επιχειρηματική κοινότητα. 


Βασικός λοιπόν πυλώνας για δύο φράσεις κλειδιά «κοινωνία της γνώσης» και «βιώσιμη ανάπτυξη». Βελτίωση της ποιότητας ζωής για τον πολίτη, αλλά και διευκόλυνση των αλλαγών που απαιτούνται στη δημόσια διοίκηση και θέλω εδώ να δώσω ένα παράδειγμα. 


Είχα πρόσφατα συνάντηση με έναν ξένο ενεργειακό οίκο, ο οποίος μου παρουσίασε πως γίνονται οι διαβουλεύσεις σε τοπικό επίπεδο όταν πρέπει να ξεκινήσει ένα μεγάλο ενεργειακό project. Γίνονται ηλεκτρονικά. Σε ειδική ιστοσελίδα που ανοίγει η επιχείρηση, παρουσιάζει όλες τις μελέτες περιβαλλοντικών επιπτώσεων και ανοίγει με τους πολίτες τοπικά έναν μεγάλο ηλεκτρονικό διάλογο και μου είπε και το περίφημο: «όταν αρχίσουν μέσω του internet να έρχονται και τα πρώτα βιογραφικά, σημαίνει ότι οι τοπικές κοινωνίες το έχουν αποδεχτεί.»


Αυτό είναι ένα στοιχείο αν θέλετε, του πόσο αυτές οι τεχνολογίες και η ευρυζωνικότητα μπορεί να εξυπηρετήσει ακόμα και αυτό που βιώνουμε όλοι καθημερινά, διαβούλευση με τις τοπικές κοινωνίες. 


Η Ελλάδα αν θέλετε, το σημείο εκκίνησης ήταν στο μηδέν πριν από λίγα χρόνια. Το 2006, πέρσι δηλαδή, πρώτο έτος εφαρμογής της ψηφιακής στρατηγικής, φαίνεται ότι η χώρα μας είναι η ταχύτερα αναπτυσσόμενη χώρα παγκόσμια στην διείσδυση στην ευρυζωνικότητα. Τα στοιχεία ενδεχομένως θα τα επιβεβαιώσει και ο αγαπητός φίλος, κύριος Ασημακόπουλος.


Έχω συγκρατήσει ότι το δείκτης στην Ελλάδα είναι 69%, στην Ιρλανδία είναι 38%. Αυτό βέβαια βοήθησε, εκτός από την ψηφιακή στρατηγική και τα χρηματοδοτικά εργαλεία όπως ο αναπτυξιακός νόμος ο γνωστός 3299. 


Όμως η συνολική διείσδυση, δεν μιλάμε για την ταχύτητα και την ανάπτυξη, μιλάμε για την συνολική διείσδυση, είναι σε πολύ χαμηλά επίπεδα. Είναι κάτω του 10% στην Ελλάδα, στην Πολωνία και στην Σλοβακία. Αντίθετα, 8 στις 27 χώρες ξεπερνάνε το 20%. 


Αυτοί είναι δύο δείκτες που μας παρουσιάζουν ότι η χώρα μας έχει ακόμα υστέρηση σε αυτήν την κατηγορία. Ανασχετικός παράγοντας αυτής της στέρησης, είναι σαφέστατα και οι περιφερειακές ανισότητες. Όμως αυτό το θέμα το έχουμε εξαντλήσει κύριε Πρόεδρε, με τις προηγούμενες ιδιότητες. Όμως είναι και αυτό ένας σημαντικός παράγοντας. 


Οι κάτοικοι των πιο απομακρυσμένων ευρωπαϊκών πόλεων που αξιοποιούν το διαδίκτυο, απολαμβάνουν και ίσες ευκαιρίες, αλλά και δυνατότητες ίδιες με τα μεγάλα αστικά κέντρα. Όσον αφορά και τις συναλλαγές τους με το κράτος, αλλά και την ποιότητα ζωής, την διασκέδαση, την ενημέρωση, την πληροφόρηση.


Ας προσπαθήσουμε να αντιληφθούμε δύο βασικά πράγματα. Ότι οι τεχνολογίες, η παγκοσμιοποίηση και η ευρωπαϊκή ενοποίηση, προκαλούν θεμελιώδεις και ταχύτατες αλλαγές, τις οποίες πρέπει να τις παρακολουθούμε με τους ίδιους αν όχι γρηγορότερους ρυθμούς.


Δεύτερον, η Τοπική Αυτοδιοίκηση ως κινητήρια δύναμη βιώσιμης ανάπτυξης του αστικού χώρου, έχει την βασική ευθύνη, ίσως θα έπρεπε να έχει και του σχεδιασμού την βασική ευθύνη της εφαρμογής πολιτικών προώθησης της ευρυζωνικότητας. 


Πού πρέπει κατά την γνώμη μου να στοχεύουν αυτές οι πολιτικές εφαρμογής. Πρώτα από όλα, στη δημιουργία υποδομής δικτύου πάνω στην οποία θα κάθονται νέα σύγχρονα πληροφοριακά συστήματα. Δεύτερον, ηλεκτρονικά one stop shops. Τρίτον, προσβασιμότητα για όλους και τέταρτον, ο άμεσος ή έμμεσος αν θέλετε στόχος, είναι η απάλειψη ή μείωση της γεωγραφικής ψηφιακής απομόνωσης. 


Πώς θα γίνουν όλα αυτά; Με την εισαγωγή στο αναπτυξιακό πρότυπο των Τοπικών Αυτοδιοικήσεων των νέων τεχνολογιών. Να το πω πιο απλά. Να βάλουμε στην παλέτα μας το χρώμα της ευρυζωνικότητας όποτε σχεδιάζουμε ή εφαρμόζουμε πολιτικές για τις τοπικές κοινωνίες και όταν λέω το χρώμα της ευρυζωνικότητας, αυτό είναι το κέλυφος. Εσωτερικά, σε κάθε λειτουργία και σε κάθε διαδικασία μας, να χρησιμοποιούμε τις νέες τεχνολογίες. 


Αυτό δεν σημαίνει αναζήτηση. Αυτό σημαίνει τυποποίηση. Μόνο εφόσον τυποποιηθούν όλες αυτές οι διαδικασίες, ανάλογα με τις ανάγκες που αντιμετωπίζει ο κάθε Οργανισμός Τοπικής Αυτοδιοίκησης με το μέγεθός του, όλα αυτά θα γίνουν ακόμα πιο εύκολα. Δεν χρειάζεται να ανακαλύπτει κανένας τον τροχό. 


Θεωρούμε ότι τα στοιχεία που θα ακούσετε τις δύο αυτές μέρες, θα αποτελέσουν την βάση για να γίνει μία σύγκριση της ικανότητας των Τοπικών Αυτοδιοικήσεων να ανταποκρίνονται σε αυτές τις προκλήσεις και όταν λέω σύγκριση, εννοώ benchmarking, γιατί πρέπει να το δείξουμε αυτό και έχω στα αριστερά μου τον Δήμαρχο Τρικάλων, ο οποίος θα έλεγα ήταν πρωτοπόρος αυτής της προσπάθειας διείσδυσης των νέων τεχνολογιών στην Τοπική Αυτοδιοίκηση. 


Κλείνοντας αυτό το μικρό χαιρετισμό – προβληματισμό, θα χρησιμοποιήσω την λέξη που είπα στην αρχή, ότι η ευρυζωνικότητα είναι ο εξηλεκτρισμός της νέας εποχής και επειδή μιλάμε για ενέργεια, θα μου επιτρέψετε να σας παρουσιάσω με δύο λόγια μία πρωτοβουλία που πήρε το Υπουργείο Ανάπτυξης μαζί με τον Πρόεδρο της Κεντρικής Ένωσης Δήμων και Κοινοτήτων, ο οποίος ενδεχομένως θα αναφερθεί πιο διεξοδικά σε αυτό, για τον σχεδιασμό. Για την εκπόνηση ενός κοινού προγράμματος εξοικονόμησης ενέργειας και ορθολογικής χρήσης ενέργειας στους Οργανισμούς Τοπικής Αυτοδιοίκησης Α΄ Βαθμού. 


Γιατί αυτό; Γιατί το ενεργειακό σύστημα της χώρας μας είναι κοστοβόρο και ρυπογόνο. Αν δεν ξεκινήσουμε να εφαρμόζουμε πολιτικές εξοικονόμησης και ορθολογικής χρήσης ενέργειας στους ΟΤΑ που λειτουργούν υποδομές περιβάλλοντος, βιολογικούς και τα λοιπά, υποδομές εκπαίδευσης, σχολεία, υποδομές αθλητισμού, κολυμβητήρια και λοιπά, δημόσια κτήρια και στον φωτισμό της πόλης, δεν θα περάσουμε ποτέ το μήνυμα στον οικιακό καταναλωτή για την ανάγκη αυτή. 


Νομίζω κύριε Δήμαρχε, κύριε Πρόεδρε, αυτό το μήνυμα μπορεί να περάσει σε όλους και θα έχετε την ευκαιρία να ακούσετε περισσότερα για αυτό το πρόγραμμα που θα χρηματοδοτηθεί από πόρους του νέου Επιχειρησιακού Προγράμματος Ανταγωνιστικότητα και Επιχειρηματικότητα, που πριν από λίγες μέρες εγκρίθηκε από την Ευρωπαϊκή Επιτροπή.


Με αυτά τα λόγια χαιρετίζω το Συνέδριο και εύχομαι καλή επιτυχία. 

Ν. ΚΑΚΛΑΜΑΝΗΣ: Καλώ στο βήμα τον κύριο Βασίλη Ασημακόπουλο, τον Ειδικό Γραμματέα Ψηφιακού Σχεδιασμού.

Β. ΑΣΗΜΑΚΟΠΟΥΛΟΣ: Κύριε Πρόεδρε της ΚΕΔΚΕ, αγαπητέ φίλε Δήμαρχε της Θεσσαλονίκης, κύριε Γενικέ Γραμματέα, κύριοι Δήμαρχοι, φίλες και φίλοι, με τους περισσότερους από εσάς έχουμε ήδη συνεργαστεί στην προσπάθειά μας να φέρουμε τους Δήμους και την Τοπική Αυτοδιοίκηση πιο κοντά στις νέες τεχνολογίες. 


Είμαι βέβαιος όλοι γνωρίζετε τις συστηματικές προσπάθειες που έχουν γίνει μέχρι τώρα στο πλαίσιο της ψηφιακής στρατηγικής και στον τομέα της ευρυζωνικότητας και στον τομέα της ενίσχυσης της Τοπικής Αυτοδιοίκησης. 


Ο φίλος μου ο Κωστής ο Μουσουρούλης έδωσε ακριβές στίγμα για το που βρισκόμαστε στην ευρυζωνικότητα. Είμαστε λιγότερο πίσω από ότι παλιά, αλλά έχουμε αναπτύξει πολύ υψηλές ταχύτητες στην διείσδυση. Τις υψηλότερες δυνατές. 


Η προσπάθεια που έγινε, που γίνεται και που θα συνεχίσει να γίνεται, να βάλουμε την Τοπική Αυτοδιοίκηση μέσα στο παιχνίδι της τεχνολογίας, είναι πολύ δύσκολη προσπάθεια. Είναι προκλητική προσπάθεια και σιγά-σιγά φέρνει αποτελέσματα. 


Στην αρχή  νομίζαμε και νόμιζαν και αρκετές χώρες, ότι νέες  τεχνολογίες και Τοπική Αυτοδιοίκηση σημαίνει μηχανοργάνωση του Δήμου, σημαίνει παθητική αποδοχή πληροφοριακών συστημάτων, σημαίνει ακόμα-ακόμα και έργα υποδομών τα οποία σχεδιάστηκαν χωρίς τους Δήμους για τους Δήμους. 


Εμείς εγκαταλείψαμε πολύ γρήγορα αυτήν την λογική, πολύ γρήγορα αυτήν την ιδέα. Βέβαια, τα έργα υποδομών είναι απαραίτητα, είναι δύσκολα και μπορεί να τα λέμε με τέσσερις – πέντε λέξεις, αλλά όσοι έχουν εμπλακεί Δήμοι, εταιρίες, διαχειριστές, καταλαβαίνουν τι κρύβεται πίσω, παραδείγματος χάριν, από τα μητροπολιτικά δίκτυα οπτικών ινών. Καταλαβαίνουν τι κρύβεται πίσω από τα ασύρματα δίκτυα για 146 Δήμους και 24 ΤΕΔΚ. Καταλαβαίνουν τι Γολγοθάς υπάρχει πίσω από το μεγάλο έργο ανάπτυξης της ευρυζωνικότητας στην περιφέρεια. 


Αυτά τα έργα, τα μεγάλα έργα υποδομών, είναι ενδεικτικά – που μόλις ανέφερα – και τώρα, αυτήν την στιγμή που μιλάμε, ξετυλίγονται. 


Αρκούν όμως οι υποδομές; Ο φίλος μου ο Βασίλης ο Ανδρονόπουλος, το είπε πολύ ωραία. Όχι, είναι δρόμοι χωρίς αυτοκίνητα. 


Τι άλλο χρειάζεται; Χρειάζονται υπηρεσίες. Τι θέλαμε; Θέλαμε να γίνουν οι Δήμοι ανοικτές ηλεκτρονικές πύλες για να αποκατασταθεί όσο το δυνατόν περισσότερο η επαφή με τον πολίτη. 


Προχωρήσαμε στην μεγάλη παρέμβαση Ψηφιακή Αυτοδιοίκηση, που δημιουργεί ψηφιακές υπηρεσίες σε τοπικό επίπεδο. Για όλους ανεξαιρέτως τους Δήμους της χώρας. Υποστηρίξαμε την πρότυπη πύλη της ΚΕΔΚΕ, το πληροφοριακό σύστημα του Δημοτολογίου είναι βοηθητικό και βέβαια, οι έξι έξυπνοι οικισμοί, που θα αρχίσουν να δημοπρατούνται τώρα. 


Όμως αρκεί η παροχή ψηφιακών υπηρεσιών; Έχουμε δρόμους με αυτοκίνητα πια, αλλά δεν έχουμε ανθρώπους που να ξέρουν να τα οδηγούν. 


Τι χρειάζεται: χρειάζεται και εξοικείωση και όταν λέμε εξοικείωση, εννοούμε εξοικείωση με τις νέες τεχνολογίες και για τους Δημάρχους και για τους Δημοτικούς Άρχοντες και για το προσωπικό των Δήμων και κυρίως για τους πολίτες. 


Ας  σχεδιάσουμε λοιπόν δράσεις, είπαμε, για την εξοικείωση και αποφασίσαμε να καταρτίσουμε 18.000 περίπου αιρετούς εκπροσώπους της Πρωτοβάθμιας Τοπικής Αυτοδιοίκησης σε όλη την χώρα, στις νέες τεχνολογίες πληροφορικής και του internet. 


Είναι μια στοχευμένη δράση, περιμένουμε καλά αποτελέσματα από αυτή. Όμως η εξοικείωση, είναι και εξοικείωση πολιτών και έχει οριζόντιο χαρακτήρα. Επομένως, εξελίσσονται δράσεις εξοικείωσης υπό τον γενικό τίτλο Ψηφιακή Ελλάδα, θα το έχετε ακουστά, που έχουν στόχο την καλύτερη επαφή, την εξοικείωση των πολιτών μας με τις δυνατότητες και τις ευκολίες που τους προσφέρει το internet και οι νέες τεχνολογίες. 


Ακόμα και η δράση Ψηφιακή Αυτοδιοίκηση έχει στο εσωτερικό της κομμάτι εξοικείωσης με τις συγκεκριμένες υπηρεσίες που έχουν προβλεφθεί. 


Έστω ότι έχουμε πετύχει και την εξοικείωση σε μεγάλο βαθμό. Αρκεί αυτό; Έχουμε τους δρόμους, έχουμε τα αυτοκίνητα, έχουμε τους οδηγούς που ξέρουν, αλλά πού πάμε; Ποιος είναι ο προορισμός; 


Επομένως, δουλεύουμε τις δράσεις, δουλεύουμε στο τρίπτυχο υποδομές, υπηρεσίες, εξοικείωση και αναρωτιόμαστε: ποια θα είναι η επόμενη μέρα; Πώς από την πρώτη ύλη, που τώρα ήδη σπέρνεται της ψηφιακής στρατηγικής, οι Δήμοι, όσοι θέλουν και όσοι μπορούν, μπορούν πραγματικά να αξιοποιήσουν τις νέες τεχνολογίες; 


Εδώ υπάρχει μία πίστη, μία πίστη που λέει – το ανέφερε λίγο και ο κύριος Μουσουρούλης – ότι οι νέες τεχνολογίες μπορούν καθοριστικά πια να προσφέρουν μία νέα ισχυρή αναπτυξιακή διάσταση, την λεγόμενη ψηφιακή διάσταση στους Δήμους. Δεν είναι ότι όλες οι δραστηριότητες των Δήμων πρέπει να ποτιστούν από τις νέες τεχνολογίες, δεν είναι μόνο αυτό, είναι και αυτό. Είναι αυτόνομα, ξεχωριστά, αυτοτελώς, ισχυρή ψηφιακή διάσταση στο αναπτυξιακό πρότυπο του Δήμου, όπως κάποια καλά ευρωπαϊκά παραδείγματα μας έχουν πείσει ότι πρέπει να το πιστεύουμε. 


Θα ακούσετε αύριο, τις επόμενες μέρες, για το παράδειγμα της Αλμέρ, για την περιφέρεια της Μπρέσια στην Ιταλία, για το Ούλου στην Φιλανδία και τα λοιπά. Αυτοί οι ευρωπαϊκοί Δήμοι, αντί να αναμένουν άνωθεν πολιτικές, επέλεξαν μόνοι τους να κάνουν μία δυναμική στροφή στις νέες τεχνολογίες.


Πουθενά, σε καμία πόλη, ο ρόλος της ψηφιακής ανάπτυξης δεν κατακτήθηκε μόνο από υποδομές και από υπηρεσίες. Για να γίνει ο νέος ρόλος των ΟΤΑ πραγματικότητα, πιστεύω ακράδαντα ότι θα πρέπει οι ίδιοι οι Δήμαρχοι, οι ίδιοι οι τοπικοί άρχοντες και οι αιρετοί εκπρόσωποι, να αγκαλιάσουν αυτές τις δράσεις. Να ενεργοποιηθούν και να τις αξιοποιήσουν περαιτέρω και εδώ χρειάζεται ισχυρή βούληση της ΚΕΔΚΕ, ενεργοποίηση των Δήμων, ενεργοποίηση των Δημάρχων, γιατί καμιά κεντρικά οριζόμενη πολιτική, όσο φιλόδοξη και αν είναι, δεν μπορεί να φέρει εκβιαστικά τις νέες τεχνολογίες στους Δήμους, αν οι ίδιοι οι Δήμαρχοι δεν το πάρουν πάνω τους. 


Ο δρόμος που έχουμε διαλέξει επομένως για την περίοδο που έρχεται, είναι ολίγον διαφορετικός από αυτόν που έχετε συνηθίσει μέχρι τώρα. Είναι μια διαφορετική προσέγγιση σε ότι αφορά την σχέση νέων τεχνολογιών και Δήμων. Πάντα έχουμε την πρώτη ύλη, όπως είπαμε πριν, αλλά από εδώ και πέρα θα γίνει πράξη η αριστεία, ο οδηγός θα είναι η αριστεία. 


Όσοι Δήμοι ενεργοποιούνται, όσοι Δήμοι αντιλαμβάνονται τα οφέλη, όσοι θέλουν και υλοποιούν δράσεις ψηφιακής στρατηγικής, με τους απαιτούμενους ρυθμούς, θα επιβραβεύονται. Όσοι δεν θέλουν, όσοι δεν έχουν όραμα για την τεχνολογία, όσοι αδιαφορούν, όσοι αντιστέκονται, όσοι ενδιαφέρονται απλώς να κλειδώσουν προϋπολογισμούς, θα μείνουν πίσω. Το στοιχείο διαφοροποίησης θα είναι πια η διάθεση για γρήγορη υλοποίηση, θα είναι η διάθεση για αποτελεσματικότητα, η διάθεση για ουσιαστική δουλειά και θα συμβεί, είμαι βέβαιος για αυτό, αυτό που συνέβη σε όλη την Ευρώπη. Θα αποδειχτεί ότι η κινητήριος δύναμη δεν είναι ούτε οι πόροι, ούτε τα μεγαλόπνοα τεχνικά σχέδια, ούτε τα έργα αυτά καθαυτά, ούτε το ανοικτό ή το κλειστό λογισμικό, ούτε η διαλειτουργικότητα. Αυτά είναι χαμηλότερης τάξης ζητήματα. Είναι τεχνικά ζητήματα. 


Κινητήρια δύναμη είναι οι δέκα, είναι οι είκοσι πόλεις που θα ξεχωρίσουν, είναι αυτοί που θα αριστεύσουν, είναι αυτοί που θα αποτελέσουν τα πρότυπα για να ενεργοποιηθούν πολύ περισσότεροι Δήμοι. 


Σας ευχαριστώ και εύχομαι καλή συνέχεια στο Συνέδριό σας. 

Ν. ΚΑΚΛΑΜΑΝΗΣ: Νόμιζα ότι μέσα στην αίθουσα είμαι ο μόνος Νικήτας. Ανακαλύπτω τουλάχιστον άλλον έναν, τον κύριο Νικήτα Αλεξανδρίδη, Πρόεδρο της Εθνικής Επιτροπής Τηλεπικοινωνιών και Ταχυδρομείων και τον οποίο καλώ στο βήμα.

ΣΥΝΕΔΡΟΣ: (εκτός μικροφώνου)

Ν. ΚΑΚΛΑΜΑΝΗΣ: Άρα, είμαι μόνος. Ελάτε. 

Ν. ΚΟΥΛΟΥΡΗΣ: Κύριε Πρόεδρε της ΚΕΔΚΕ, κύριε Δήμαρχε που μας φιλοξενείτε, προσέρχομαι εδώ με την ιδιότητα του Αντιπροέδρου της Εθνικής Επιτροπής Τηλεπικοινωνιών – Ταχυδρομείων. Είμαστε ο εθνικός ρυθμιστής, σύμφωνα με το Κοινοτικό Πλαίσιο, της αγοράς των ηλεκτρονικών επικοινωνιών και υπό την έννοια αυτή είμαστε και ο ρυθμιστής για τις υποδομές και τις υπηρεσίες ευρυζωνικότητας.


Επιτρέψτε μου να κάνω μία σύντομη ανεκδοτολογική αναφορά. Πρόσφατα διοργανώσαμε ένα Συνέδριο για την ευρυζωνικότητα, η Εθνική Επιτροπή Τηλεπικοινωνιών και χρειάστηκε να καλέσω κάποιο επιφανές στέλεχος ενός πολιτικού κόμματος – δεν θα αναφερθώ στο ποιο κόμμα είναι αυτό – και όταν λοιπόν του ανέφερα ότι σας καλούμε σε ένα Συνέδριο για την ευρυζωνικότητα, μου είπε: «Συνέδριο για την ευρυτανικότητα;» Ήταν πιο οικείος σε αυτόν ο Νομός Ευρυτανίας ενδεχομένως σαν Νομός ειδικής εκλογικής στόχευσης, παρά η ευρυζωνικότητα. Παρά το γεγονός ότι ο Πρωθυπουργός έχει κηρύξει το έτος 2007 ως έτος ευρυζωνικότητας. 


Είναι λοιπόν ιδιαίτερα σημαντικό για  εμάς το ότι η ΚΕΔΚΕ συνειδητοποίησε την τεράστια σημασία της ευρυζωνικότητας για την χώρα μας ως όρο για την κατάκτηση του μέλλοντος και διοργάνωσε αυτό το Θεματικό Συνέδριο. 


Πράγματι λοιπόν, το 2007 αναγορεύτηκε από τον Πρωθυπουργό της χώρας ως έτος ευρυζωνικότητας. 40 περίπου μέρες πριν την ολοκλήρωση του έτους αυτού, συζητούμε εδώ στην Θεσσαλονίκη τι έχει γίνει και τι μπορεί να γίνει στο μέλλον από την Τοπική Αυτοδιοίκηση, στον κρίσιμο τομέα των νέων ευρυζωνικών υποδομών πρόσβασης και των συναφών υπηρεσιών σε όλη την ελληνική επικράτεια. 


Η Εθνική Επιτροπή Τηλεπικοινωνιών – Ταχυδρομείων υπό την καθοδήγηση του Προέδρου της, του καθηγητή Νικήτα Αλεξανδρίδη, που σήμερα λόγω ανειλημμένων υποχρεώσεων δεν κατάφερε να παραστεί, είχε βάλει ως στόχο το 2007 να βοηθήσει ρυθμιστικά ώστε η χώρα μας να έλθει πιο κοντά στην κοινωνία της πληροφορίας, διαδίδοντας περισσότερο αυτό που η τεχνολογία μπορεί να δώσει και ο μέσος Έλληνας πολίτης δεν μπορούσε με ευχέρεια να δοκιμάσει. 


Αναφερόμαστε στις απεριόριστες κλήσεις μέσω της IP τηλεφωνίας, το internet υψηλών ταχυτήτων, την τηλεόραση μέσα από ευρυζωνικές συνδέσεις, για να αναφερθώ στις πλέον χαρακτηριστικές εφαρμογές. 


Ποια όμως είναι η εικόνα της σύγχρονης ελληνικής ευρυζωνικής πραγματικότητας. Σήμερα έχουν εγκατασταθεί από όλους τους παρόχους ηλεκτρονικών επικοινωνιών και κυρίως από τον ΟΤΕ, περισσότερες από 1.200.000 γραμμές ευρυζωνικών συνδέσεων σε περισσότερα από 1.200 ψηφιακά κέντρα του ΟΤΕ. Σήμερα έχουν εγκατασταθεί περισσότερα από 10.000 χιλιόμετρα οπτικών ινών στους δρόμους. Σήμερα η σύγκλιση του κινητού τηλεφώνου με το σταθερό έχει ήδη ξεκινήσει. 


Καθώς βαίνουμε προς την συμπλήρωση του έτους 2007, οι εξελίξεις δικαιώνουν την προσπάθεια αυτήν. Η χώρα μας, αναφέρθηκε και νωρίτερα, έχει πλέον ξεφύγει από την θέση του ουραγού όσον αφορά την ευρυζωνική διείσδυση και εκτιμούμε ότι το κλείσιμο του έτους θα μας βρει στην 23η θέση, μεταξύ των 27 κρατών –μελών της Ευρωπαϊκής Ένωσης, με περισσότερες από ένα εκατομμύριο ευρυζωνικές συνδέσεις και διείσδυση που σύμφωνα με τις εκτιμήσεις μας θα ξεπεράσει το 9% από περίπου 4,5% πριν από περίπου έναν χρόνο και από κάτω του 1% πριν από τρία χρόνια. Έχουμε δηλαδή έναν δεκαπλασιασμό περίπου σε μία 3ετία. 


Μπορούμε μάλιστα να υποστηρίξουμε ότι το 2007 η χώρα μας έχει μπει σε τροχιά σύγκλισης με την Ευρωπαϊκή Ένωση. Το συμπέρασμα αυτό επιβεβαιώνεται και από το γεγονός ότι η αύξηση της ευρυζωνικής διείσδυσης στην Ελλάδα το α΄ εξάμηνο του 2006, σύμφωνα με τα στοιχεία της ΚΟΚΟΜ, έφτασε το 2,4%, έναντι 2% συνολικά στην Ευρωπαϊκή Ένωση. Είναι η πρώτη φορά που η χώρα μας μειώνει και μάλιστα αισθητά την διαφορά που την χωρίζει από την Ευρώπη όσον αφορά τουλάχιστον την ευρυζωνική διείσδυση. 


Με περισσότερες από 2.800 και πλέον ευρυζωνικές συνδέσεις να ενεργοποιούνται κάθε μέρα, το 2007 δικαίωσε τον χαρακτηρισμό του ως έτος ευρυζωνικότητας. 


Μάλιστα, εντός του 2007 εκτός του δεκαπλασιασμό των πανελλαδικών ευρυζωνικών συνδέσεων σε σχέση με την περσινή χρονιά, βιώνουμε πλέον την κατασκευή τουλάχιστον 70 μητροπολιτικών δικτύων οπτικών ινών ανοίγοντας τον δρόμο στα δίκτυα επόμενης γενιάς. Βιώνουμε επίσης την εγκατάσταση επιπλέον 250.000 ευρυζωνικών συνδέσεων στην περιφέρεια μέσα από το πρόγραμμα 4 – 2 της Κοινωνίας της Πληροφορίας και βιώνουμε τέλος, την παροχή ψηφιακών υπηρεσιών στους πολίτες όπως η τηλε-πρόνοια και το e-government από Δήμους όπως του Δήμου των Τρικάλων. Οι εξελίξεις αυτές έχουν προφανώς ιδιαίτερο ενδιαφέρον για την Τοπική Αυτοδιοίκηση. 


Κυρίες και κύριοι, το 2008 θα  βρει περισσότερα από ένα εκατομμύριο νοικοκυριά στην Ελλάδα με ευρυζωνικές συνδέσεις ADSL. Αρκετές χιλιάδες χρήστες με ασύρματες συνδέσεις. Μάλιστα, όλο και περισσότεροι συμπολίτες μας θα απολαμβάνουν απεριόριστες αστικές και υπεραστικές κλήσεις με ένα σταθερό και χαμηλό πάγιο. Θα ζητούν όλο και περισσότερο και πιο γρήγορο ευρυζωνικό internet στο σπίτι και την εργασία τους και θα συνδέονται με όλο και περισσότερα ασύρματα δίκτυα WiFi από κινητά τηλέφωνα και φορητούς υπολογιστές, ανεβάζοντας έτσι την ποιότητα της επικοινωνίας και βελτιώνοντας την παραγωγικότητα της εργασίας τους. 


Η έλευση και διάδοση του γρήγορου internet δημιουργεί ανάγκες για ακόμα πιο σύγχρονες υποδομές που επιβάλλουν σε μεγάλο βαθμό την αντικατάσταση των χάλκινων καλωδίων από οπτικές ίνες. 


Κάποιο πρωτοπόροι Δήμοι στο εξωτερικό, όπως του Άμστερνταμ, της Στοκχόλμης και του Παρισιού, το έχουν ήδη εφαρμόσει με τρόπους που βοήθησαν ώστε να παραμείνει  ζωντανός ο ιστός της πόλης. Αυτό ζητούν άλλωστε και οι πολίτες αυτήν την στιγμή και χαίρομαι που κάποιοι Δήμοι το έχουν ήδη καταλάβει και σε συνέργια με εμπορικούς παρόχους αναβαθμίζουν την ποιότητα και την διείσδυση των ηλεκτρονικών επικοινωνιών στις τοπικές κοινωνίες. 


Ήρθαμε λοιπόν εδώ, στην Θεσσαλονίκη, στο Συνέδριο της ΚΕΔΚΕ, για να ακούσουμε πετυχημένα μοντέλα υλοποίησης αυτών των απαραίτητων πλέον καινοτόμων λύσεων και υποδομών και να εξετάσουμε τα θεσμικά εργαλεία που θα μας βοηθήσουν για να τα υλοποιήσουμε.


Η Εθνική Επιτροπή Τηλεπικοινωνιών και Ταχυδρομείων, ως εθνικός ρυθμιστής των ηλεκτρονικών επικοινωνιών, δημιουργεί τις απαραίτητες προϋποθέσεις προκειμένου να δημιουργηθεί ένα σαφές και προβλέψιμο περιβάλλον για την ενεργοποίηση των Οργανισμών Τοπικής Αυτοδιοίκησης στην κατεύθυνση της ευρυζωνικότητας, σύμφωνα με το εθνικό και κοινοτικό νομικό πλαίσιο.  


Παραδείγματος χάριν, οποιαδήποτε δράση δεν θα πρέπει να γίνει με αποκλειστικότητες και δεσμευτικές συμβάσεις, αλλά παρέχοντας την υποδομή που αποκτήθηκε με χρηματοδότηση της Ευρωπαϊκής Ένωσης, ανοικτή προς όλους τους τηλεπικοινωνιακούς παρόχους και ακολουθώντας τις ρυθμιστικές οδηγίες και κανονιστικές πράξεις της Εθνικής Επιτροπής Τηλεπικοινωνιών.


Η Επιτροπή μας, τέλος, στο πλαίσιο της στρατηγικής για την προώθηση των δικτύων της επόμενης γενιάς, τα οποία υλοποιούνται με οπτικές ίνες, αναμένει και πρωτοβουλίες από τους Οργανισμούς Τοπικής Αυτοδιοίκησης για την διευκόλυνση της ανάπτυξης αυτών των κρίσιμων υποδομών. Τα μοντέλα σημαντικών ευρωπαϊκών Δήμων πρέπει να εξεταστούν με ιδιαίτερη προσοχή προκειμένου να γίνουν οι καλύτερες δυνατές επιλογές που να διασφαλίζουν χαμηλό κόστος, ταχεία επέκταση της διαθεσιμότητας και αποτελεσματική λειτουργία του ανταγωνισμού και αυτό προς όφελος των πολιτών και της εθνικής οικονομίας. 


Κυρίες και κύριοι, καταθέτοντας τα συγχαρητήριά μας στους διοργανωτές αυτού του Συνεδρίου, εύχομαι κάθε επιτυχία στις εργασίες σας, αναμένοντας μάλιστα με ιδιαίτερο ενδιαφέρον τα  τελικά πορίσματα. 


Ευχαριστώ πολύ.

Ν. ΚΑΚΛΑΜΑΝΗΣ: Καλώ στο βήμα τον κύριο Κωνσταντίνο Δούκα, τον Πρόεδρο της Κοινωνίας της Πληροφορίας Α.Ε. και καλωσορίζω εκ μέρους όλων σας, τον Υφυπουργό, τον κύριο Θανάση Νάκο. Τον ευχαριστούμε για την παρουσία του. 

Κ. ΔΟΥΚΑΣ: Καλησπέρα σας και από εμένα. Κύριε Πρόεδρε, αξιότιμοι Γενικοί και Ειδικοί Γραμματείς, αγαπητοί Δήμαρχοι, είναι μεγάλη τιμή για την Κοινωνία της Πληροφορίας Α.Ε. να είναι απόψε εδώ πέρα και να έχει την δυνατότητα να απευθύνει έναν χαιρετισμό σε εσάς, μια εταιρία που μέχρι πριν από 3-4 χρόνια ήταν λίγο άγνωστη, αλλά που είχε αναλάβει έναν σημαντικό εθνικό σκοπό: να στηρίξει την υλοποίηση του Επιχειρησιακού Προγράμματος Κοινωνία της Πληροφορίας και να βοηθήσει τη δημόσια διοίκηση να περάσει πλέον στην ψηφιακή εποχή. 


Αυτό προχωράει πάρα πολύ καλά και είναι σημαντικό το ότι αυτό το πράγμα προχωρά μόνο και μόνο επειδή έχουμε αρχίσει να συντονιζόμαστε και να συνεργαζόμαστε καλύτερα. 


Εγώ θα ήθελα να επισημάνω τρία σημεία απόψε. Το ένα είναι ότι αυτή η επιτυχία, αυτή η σωστή επιλογή, αυτή η έξυπνη κίνηση να ονομάσετε με την ευρυζωνικότητα το φετινό Συνέδριο, να παραμείνει πρώτο στην ατζέντα σας για τους επόμενους δώδεκα μήνες. Είναι πολύ σημαντικό να μην τελειώσει μέσα σε τρεις μέρες και μετά να φύγετε από την Θεσσαλονίκη, την πολύ ωραία Θεσσαλονίκη, που τόσο ωραία μας φιλοξενεί πάντα και να το ξεχάσετε. 


Είναι σημαντικό για τους επόμενους 12 μήνες να συνειδητοποιήσετε ότι υλοποιούνται έργα σε όλη τη χώρα, που είτε έχουν άμεση σχέση με την ευρυζωνικότητα, όπως το μεγάλο έργο των ευρυζωνικών υποδομών των 250 εκατομμυρίων ευρώ, είτε έχουν άμεση σχέση με υπηρεσίες ευρυζωνικές που είναι επίσης άλλα 70-80 εκατομμύρια, αλλά πάρα πολλά άλλα έργα τα οποία κρύβουν μέσα τους ευρυζωνικότητα και δεν φαίνεται και επειδή σαν Κοινωνία της Πληροφορίας Α.Ε. έχουμε την τιμή και την χαρά να τα υλοποιούμε και να έχουμε όλον αυτόν τον κεντρικό συντονισμό, σας λέμε ότι αν δεν μπορείτε να δείτε που είναι αυτό κρυμμένο, ελάτε να σας το πούμε. Όμως υπάρχουν πάρα πολλά έργα σε διάφορους φορείς, σε διάφορα Υπουργεία, τα οποία επηρεάζουν τον Δήμο σας, στα οποία ο Δήμος σας μέσα από αυτά μπορεί περισσότερο να εκμεταλλευτεί τις δυνατότητες που δίνουν όλα αυτά τα έργα από το  Επιχειρησιακό Πρόγραμμα Κοινωνία της Πληροφορίας.


Ελάτε λοιπόν να συνεργαστούμε, να σας δείξουμε κρυφές ίσως πτυχές που δεν φαίνονται και να μπορέσουμε στο μέγιστο δυνατό να αξιοποιήσουμε όλες αυτές τις υποδομές και τις υπηρεσίες που δίνονται μέσα από αυτά τα έργα που έχουν σχέση με την ευρυζωνικότητα. 


Θα πω ένα-δύο απλά παραδείγματα. Θα αναφερθώ καταρχήν στο ΣΥΖΕΥΞΙΣ, το ξέρετε όλοι. Έχουμε ήδη 1.700 φορείς και σημεία συνδεδεμένα. Πολύ σύντομα με την ολοκλήρωση του μίνι-ΣΥΖΕΥΞΙΣ θα φτάσουμε στα 2.500 σημεία και αυτό δεν πρέπει να το βλέπουμε σαν ένα απλώς δρόμο που μας έχει δώσει υποδομές. Το ΣΥΖΕΥΞΙΣ πρέπει να το δούμε σαν ένα πλήρες εργαλείο της δημόσιας διοίκησης. Ένα εργαλείο που εκτός από γρήγορα δίκτυα, μας δίνει πολύ καλές υπηρεσίες. Έχουμε την χαρά να έχουμε συνδεδεμένο το Καστελόριζο πλέον. Θα σας πω ότι είχαμε τηλεϊατρική μεταξύ Καστελόριζου – Γεννηματάς, του Νοσοκομείου στην Αθήνα και άλλων Νοσοκομείων στην επαρχία. Δηλαδή, πράγματα που συμβαίνουν ήδη. Νομάρχες που ήδη κάνουν τηλεδιασκέψεις.


Έχουμε λοιπόν τις δυνατότητες, έχουμε τις υπηρεσίες, έχουμε πράγματα τα οποία μπορούμε να τα αναπτύξουμε ακόμα περισσότερο. 


Όπως επίσης το θέμα της σταθερής τηλεφωνίας, το οποίο θα είναι ένα πολύ μεγάλο συμφέρον για ολόκληρο το κράτος, να  μπορέσουμε να το περάσουμε πάνω από το ΣΥΖΕΥΞΙΣ και να μπορέσετε και εσείς να έχετε και γρήγορη και οικονομική επικοινωνία μεταξύ σας. 


Ελάτε λοιπόν να αξιοποιήσουμε μαζί όλες τις δυνατότητες που δίνει το Γ΄ Κοινοτικό Πλαίσιο Στήριξης, κρατήστε το ψηλά στην ατζέντα σας και περνώντας στο Δ΄ να μπορούμε να είμαστε κατάλληλα προετοιμασμένοι. 


Η Κοινωνία της Πληροφορίας Α.Ε. με βάση και τον καινούριο νόμο που μόλις ψηφίστηκε στην Βουλή, θα έχει την δυνατότητα να υλοποιήσει έργα πληροφορικής και για την ψηφιακή σύγκλιση, το Επιχειρησιακό Πρόγραμμα του Υπουργείου της Οικονομίας, αλλά επίσης και την Διοικητική Μεταρρύθμιση. 


Θα έχουμε λοιπόν την δυνατότητα να είμαστε πάλι ο κόμβος ή ο καταλύτης ανάμεσα σε αυτά τα Επιχειρησιακά Προγράμματα. Με αυτήν την πολύ καλή  συνεργασία που υπάρχει μεταξύ των δύο Γραμματειών, του κυρίου Ασημακόπουλου και του κυρίου Ανδρονόπουλου, να καταφέρουμε να συγκλίνουμε όσο γίνεται περισσότερο στο ψηφιακό αυτό χάσμα που τόσο πολύ συχνά αναφέρεται. 


Έχουμε λοιπόν την δυνατότητα σαν εταιρεία να είμαστε κοντά σας, να σας υποστηρίξουμε στον σχεδιασμό των έργων, να σας δείξουμε πρότυπα διακηρύξεων, να σας δείξουμε πρότυπα συμβάσεων, τα οποία μπορείτε να τα χρησιμοποιήσετε  σαν εργαλεία για να τυποποιήσετε τις διαδικασίες σας, να τις κάνετε γρηγορότερες, αποτελεσματικότερες και με μεγαλύτερη διαφάνεια. 


Είμαστε λοιπόν σαν εταιρία Κοινωνία της Πληροφορίας Α.Ε., έτοιμοι και κοντά σας για να μπορέσουμε να υλοποιήσουμε και να ολοκληρώσουμε και το Γ΄ Κοινοτικό Πλαίσιο Στήριξης, αλλά και να περάσουμε εύκολα, σωστά και οργανωμένα, σωστά στοχευμένα, στο Δ΄ Κοινοτικό Πλαίσιο Στήριξης, με κατάλληλα έργα πληροφορικής. 


Ευχαριστώ πολύ.

Ν. ΚΑΚΛΑΜΑΝΗΣ: Θα κάνουμε μία  μικρή αλλαγή στο πρόγραμμα. Ο κύριος Προκόπης Παυλόπουλος έφτασε στη Θεσσαλονίκη. Θα επισκεφτεί όμως πρώτα τα γραφεία της HELEXPO και μετά θα έρθει εδώ, συνοδευόμενος και από όσους περιφέρονται ήδη στον εκθεσιακό χώρο. 


Έτσι, θα προηγηθεί η δική μου ομιλία. Αν χρειαστεί, θα κάνουμε ένα μικρό διάλειμμα αναμένοντας τον Υπουργό και θα κλείσει η αποψινή βραδιά. 


Κύριε Υφυπουργέ, αγαπητέ Βασίλη, οικοδεσπότη Δήμαρχε της Θεσσαλονίκης, εκλεκτοί προσκεκλημένοι, αγαπητοί συνάδελφοι, κυρίες και κύριοι. 


Ο ψηφιακός αναλφαβητισμός ισοδυναμεί με οπισθοδρόμηση. Η μετάβαση όμως της χώρας μας προς το ψηφιακό μέλλον, είναι προδιαγεγραμμένη και το ενδεχόμενο της οπισθοδρόμησης έχει πλέον εκλείψει. 


Με το σκεπτικό αυτό σας καλωσορίζω στο Συνέδριο της ΚΕΔΚΕ «Ευρυζωνικότητα και Αυτοδιοίκηση», το 2ο κατά σειρά μετά από εκείνο του Ηρακλείου τον Μάιο του 2006. 


Η διοργάνωση τέτοιων θεματικών συνεδρίων από την ΚΕΔΚΕ για τις νέες τεχνολογίες, σημαίνει κυρίως δύο πράγματα για την Τοπική Αυτοδιοίκηση. Πρώτον, ότι αντιλαμβάνεται πλήρως το εύρος των προκλήσεων που θέτουν οι τεχνολογίες πληροφορικής και επικοινωνιών και των συνεπειών που αυτές έχουν για την συνολική ανάπτυξη της χώρας. Δεύτερον, δηλώνει παρούσα και πρωτοστατεί στην ταχύτατη υλοποίηση και διασπορά τους σε κάθε Δήμο, σε κάθε Κοινότητα, παντού.


Η συγκυρία είναι εξαιρετικά σημαντική, κρίσιμη όπως συνηθίζουμε να λέμε. Πρέπει με την πολιτική μας να ανέβουμε στο τρένο της ψηφιακής εποχής. Διαφορετικά, θα μείνουμε στάσιμοι και στασιμότητα στην προκειμένη περίπτωση σημαίνει οπισθοδρόμηση. 


Το δίλημμα είναι σαφέστατα ρητορικό. Η ψηφιακή Τοπική Αυτοδιοίκηση είναι μονόδρομος. Η Ελλάδα έχει ξεκινήσει μία  δύσκολη, αλλά νομίζουμε ελπιδοφόρα πορεία. Την πορεία της εφαρμογής των Επιχειρησιακών Προγραμμάτων της Κοινωνίας της Πληροφορίας. Οι απαιτήσεις και οι προσδοκίες όλων μας και συνολικά της χώρας από την αξιοποίηση των τεχνολογιών πληροφορικής και επικοινωνιών, είναι ιδιαίτερα υψηλές. 

Η ΚΕΔΚΕ πρωτοπορεί και σε αυτόν τον τομέα. Σε συνεργασία με το Ινστιτούτο Τοπικής Αυτοδιοίκησης, το Εθνικό Μετσόβιο Πολυτεχνείο και τις αναπτυξιακές μας εταιρείες, την ΠΕΤΑ και την ΕΕΤΑΑ, υλοποιεί σημαντικά έργα στους τομείς τεχνολογιών, πληροφορικής και επικοινωνιών. 

Η υλοποίηση των έργων αυτών είναι σε αποφασιστικό σημείο, καθώς στην  φάση υλοποίησης εισέρχονται πολλά έργα ταυτόχρονα και με πιεστικό χρονοδιάγραμμα ολοκλήρωσης. 

Η νέα γενιά, οι επιχειρήσεις, η κοινωνία ολόκληρη, ανακαλύπτουν όλο και περισσότερο την αξία και την  χρησιμότητα της ευρυζωνικότητας μέσα από τις εφαρμογές του γρήγορου internet και για τον λόγο αυτό διατυπώνουν και δικαίως ηχηρά το αίτημά τους για την απόκτηση αυτού του αυτονόητου για άλλες ευρωπαϊκές χώρες  αγαθού. 

Η κοινωνία πιέζει για την καλύτερη εξυπηρέτηση του πολίτη, για σύγχρονες δημόσιες υπηρεσίες, για δημόσιες πολιτικές αξιόπιστες και αποτελεσματικές και ασφαλώς άμεσοι αποδέκτες των αιτημάτων αυτών δεν είναι άλλοι από την Τοπική Αυτοδιοίκηση. 

Η Ευρωπαϊκή Επιτροπή συχνότατα με τις παρεμβάσεις της κυρίας Ρέτιν, μας υπενθυμίζει το στοίχημα της ευρυζωνικότητας. Το στοίχημα της ανάπτυξης των τεχνολογιών πληροφορικής και επικοινωνιών. Οφείλουμε λοιπόν να ανταποκριθούμε δυναμικά. 

Η Αυτοδιοίκηση οφείλει να γίνει τόσο  γρήγορη, όσο και το internet που ευαγγελίζεται και το μπορεί, πιστέψτε με. Το  μπορεί. Μπορεί να αξιοποιήσει τόσο για την ίδια, όσο και τους δημότες μας, την ευρυζωνικότητα  για τις νέες τεχνολογίες, μπορεί να ανοίξει τον δρόμο για μια ψηφιακή Ελλάδα, παρά το γεγονός ότι οι οικονομικές δυσκολίες την προσγειώνουν κάποιες φορές απότομα. 

Στο πλαίσιο αυτό, η πρωτοβουλία της ΚΕΔΚΕ για το Συνέδριο της ευρυζωνικότητας, με την επιστημονική συνδρομή έμπειρων στελεχών των νέων τεχνολογιών των  φορέων που προανέφερα, με αξιόλογες διεθνείς συμμετοχές, αποκτά κομβική σπουδαιότητα. Η δε εξαγωγή ουσιαστικών και δομικών συμπερασμάτων, προβάλλει αναγκαία. 

Κυρίες και κύριοι, η ευρυζωνικότητα αποτελεί σήμερα την κρίσιμη υποδομή των κοινωνιών που επηρεάζει αποφασιστικά την ανταγωνιστικότητα, την ποιότητα των υπηρεσιών της Αυτοδιοίκησης και της δημόσιας διοίκησης προς τους πολίτες, αλλά και τις επιχειρήσεις και την πορεία προς την κοινωνία της γνώσης και της πληροφορίας, καθώς περιορίζει τις ανισότητες κέντρου – περιφέρειας και ανοίγει νέους δρόμους για την ανάπτυξη της χώρας μας. 

Μπορεί να ξεκινήσαμε αργά, αλλά είναι σημαντικό ότι έχουμε καλύψει αρκετό δρόμο. Πριν από έναν χρόνο η  χώρα μας μετρούσε 487.000 ευρυζωνικές συνδέσεις, ενώ σήμερα φτάσαμε στις 961.000. Η πορεία αυτή επιβεβαιώνει με τον καλύτερο τρόπο ότι μπορούμε να πετύχουμε τους υψηλούς στόχους που θέτουμε προς όφελος των πολιτών, αλλά και της ίδιας της χώρας μας. 

Κυρίες και κύριοι, διαβάζοντας πρόσφατα τις δημοσιευμένες εξαμηνιαίες εκθέσεις του ΟΑΣΑ και της Ευρωπαϊκής Ένωσης για την ευρυζωνικότητα, παρατήρησα κάποια σχόλια τα οποία επιβεβαίωναν ουσιαστικά την αντίληψή μου για την κεντρική ευθύνη που έχει η Αυτοδιοίκηση για την ανάπτυξη των νέων τεχνολογιών στην Ελλάδα. 

Η χώρα μας τρέχει τα δύο τελευταία χρόνια με σταθερά υψηλούς ρυθμούς ανάπτυξης των ευρυζωνικών συνδέσεων. Υστερεί ωστόσο σε ποιότητα εξαιτίας της περιορισμένης χρήσης οπτικών ινών. Η Αυτοδιοίκηση υλοποιεί, εμπλέκεται στα έργα με οπτική ίνα, επομένως διαδραματίζει κρίσιμο ρόλο στην βελτίωση των ποιοτικών χαρακτηριστικών των ευρυζωνικών δικτύων. 

Ποιο είναι όμως το στίγμα της ευρυζωνικότητας στην Αυτοδιοίκηση της Ελλάδας σήμερα; Με στοιχεία της 31ης Αυγούστου του 2007, η Πρωτοβάθμια Αυτοδιοίκηση υλοποιεί συνολικά 291 έργα ευρυζωνικότητας σε 243 Δήμους και 20 Τοπικές Ενώσεις, συνολικού προϋπολογισμού 86 εκατομμύρια ευρώ. Ορισμένα από αυτά έχουν ολοκληρωθεί, αλλά τα περισσότερα και τα πιο κρίσιμα, είτε είναι σε εξέλιξη, είτε μόλις άρχισαν και για να λέμε τα σύκα-σύκα και τη σκάφη-σκάφη, οφείλω να τονίσω ότι τόσο η συμβασιοποίηση των έργων αυτών, όσο και οι απορροφήσεις, είναι ακόμα ανησυχητικά χαμηλές. 

Από τα έργα ευρυζωνικότητας στην Αυτοδιοίκηση, μητροπολιτικά δίκτυα οπτικών ινών υλοποιούνται σε 75 Δήμους, σε περιοχές εκτός Αττικής και Θεσσαλονίκης. Ασύρματα ευρυζωνικά δίκτυα υλοποιούνται σε 120 Δήμους και 20 Τοπικές Ενώσεις Δήμων και Κοινοτήτων. Έργα προώθησης της ευρυζωνικότητας, δράσεις ευαισθητοποίησης, σε 49 Δήμους. 

Ταυτόχρονα, ανάλογα έργα που σχετίζονται άμεσα με την Αυτοδιοίκηση και θέτουν συγκεκριμένα σοβαρά ζητήματα, όπως τέλη διέλευσης και τέλη χρήσεως δικαιωμάτων  διέλευσης, είναι αυτά που εκτελούνται από ιδιώτες αναδόχους στην Αθήνα και την Θεσσαλονίκη και όχι μόνο.

Τέλος, σημαντικά είναι επίσης τα έργα ανάπτυξης ευρυζωνικών υποδομών τοπικής  πρόσβασης στην περιφέρεια, που γίνονται από ιδιώτες με την μορφή επιδοτούμενων ιδιωτικών επενδύσεων, προϋπολογισμού περίπου 210 εκατομμυρίων ευρώ.

Πέραν αυτών όμως, κύριε Υφυπουργέ, κύριοι Γενικοί, κυρίες και κύριοι συνάδελφοι, απόλυτη προτεραιότητα για εμάς αποτελεί η πλήρης αξιοποίηση των δυνατοτήτων που παρέχει το δημόσιο δίκτυο ΣΥΖΕΥΞΙΣ, μία μεγάλη, κρίσιμη, δημόσια υποδομή ευρυζωνικότητας, που θα καλύψει το σύνολο της Αυτοδιοίκησης διασυνδέοντάς την και με τους κύριους φορείς του Δημοσίου τομέα, ενώ ταυτόχρονα θα μας παρέχει πολύ φτηνή τηλεφωνική επικοινωνία. 

Η έγκαιρη και άρτια ολοκλήρωση των ευρυζωνικών μας έργων δεν είναι ωστόσο η μοναδική προτεραιότητα στην ατζέντα της Αυτοδιοίκησης για την προώθηση και την αξιοποίηση των τεχνολογιών  πληροφορικής και επικοινωνιών και της ευρυζωνικότητας. 

Προκύπτουν σοβαρά προβλήματα στους Δήμους μας σχετικά με τις άδειες και την χρήση δικαιωμάτων διέλευσης, που τέθηκαν σε διαβούλευση με την Εθνική Επιτροπή Τηλεπικοινωνιών και Ταχυδρομείων και με τους παρόχους. 

Από το βήμα αυτό, ενώπιον και όλων των αρμοδίων και εμπλεκομένων, επιτρέψτε μου να διαμηνύσω εκ μέρους της Κεντρικής Ένωσης Δήμων και Κοινοτήτων με απόλυτη σαφήνεια, πως δεν είμαστε διατεθειμένοι να εκχωρούμε ανεξέλεγκτα και δωρεάν το υπέδαφος των πόλεών μας για να σκάβουν ενδιαφερόμενοι ιδιώτες, χωρίς προηγούμενη συνεργασία και συντονισμό και να  αφήνουν τα χαντάκια ακάλυπτα δημιουργώντας προβλήματα στην απρόσκοπτη λειτουργία της πόλης. 

Αυτό όχι βεβαίως γιατί είμαστε εναντίον της ανάπτυξης, το αντίθετο μάλιστα. Εφόσον θέλουμε να φέρουμε νέους όρους ανάπτυξης, αυτό οφείλουμε να το κάνουμε σωστά συνεργαζόμενοι όλοι μαζί. 

Έτσι συμφωνώ ότι πρέπει να επενδύσουμε στο ψηφιακό μέλλον, αλλά ταυτόχρονα πρέπει να σεβαστούμε και την προσβασιμότητα και την ελευθερία των πολιτών. 

Τα θέματα αυτά χρήζουν, κύριε Υφυπουργέ, άμεσης νομοθετικής  ρύθμισης. Ενδεχομένως δε, τα όποια τέλη, μπορούν εκτός των άλλων, να επενδύονται εκ μέρους των ΟΤΑ ακριβώς για λειτουργίες και πράγματα του τομέα για τον οποίο συζητάμε και δράττομαι εδώ της ευκαιρίας μία και μίλησα για χαντάκια και βρίσκω μπροστά μου τον προσωπικό μου φίλο, αλλά απόψε τον εκπροσωπούντα το Υπουργείο Ανάπτυξης, τον Κωστή τον Μουσουρούλη, για να δηλώσω δημόσια αυτό που αύριο είμαι σίγουρος ομόφωνα θα αποφασίσουμε σαν Δ.Σ. της Κεντρικής Ένωσης Δήμων και Κοινοτήτων, ότι η ΚΕΔΚΕ δεν συμφωνεί με τις αναιτιολόγητες και ανεξέλεγκτες αυξήσεις των τιμολογίων των ΔΕΚΟ και αναφέρομαι βεβαίως στη ΔΕΗ, που για εμάς είναι ένας επιπλέον βρόγχος στα οικονομικά των Δήμων και τελικά στην ουσία αυτά θα μετακυληστούν στις πλάτες των δημοτών μας μέσω των ανταποδοτικών τελών. 

Ξέρω ότι ενδεχομένως δεν είναι αυτή η πολιτική βούληση, γιατί άκουσα και τις δηλώσεις του κυρίου Φόλια, αλλά θέλω να το ξεκαθαρίσω ότι εμείς θα σταθούμε αντίθετοι σε τέτοιες πρακτικές. 

Σε αυτό το πλαίσιο λοιπόν, η ΚΕΔΚΕ έχει παρουσιάσει τις θέσεις της, οι οποίες επανειλημμένα έχουν επιβεβαιωθεί από το Διοικητικό Συμβούλιο και με βάση αυτές μετέχει ενεργά στις προσπάθειες επίλυσης όλων των ζητημάτων που άπτονται των  νέων τεχνολογιών. 

Προς αυτήν την κατεύθυνση το μνημόνιο της συνεργασίας μεταξύ ΚΕΔΚΕ με την ΕΕΤΤ  του Μαΐου 2007, για την εφαρμογή των νομοθετικών ρυθμίσεων για τις τηλεπικοινωνίες, είναι ένα θετικό βήμα το οποίο έχει ανάγκη από έμπρακτη συνέχεια. 

Αγαπητοί συνάδελφοι, στο πλαίσιο του Επιχειρησιακού Προγράμματος υποστήριξης της μεταρρύθμισης της Τοπικής Αυτοδιοίκησης που διεκδικούμε με ομόφωνη σχεδόν απόφαση του πολύ πρόσφατου Συνεδρίου μας, έχουμε επισημάνει πως θα πρέπει ο κάθε νέος Δήμος να χρηματοδοτηθεί για την υλοποίηση ενός Δημοτικού ολοκληρωμένου σχεδίου βασικών υποδομών, στις οποίες συμπεριλαμβάνεται και ο ψηφιακό Δήμος. 

Για αυτό, θυμίζω, έχουμε ζητήσει να διασφαλιστεί η εκπροσώπηση της ΚΕΔΚΕ στο Διοικητικό Συμβούλιο της Ψηφιακές Ενισχύσεις Α.Ε., του Υπουργείου Οικονομίας και Οικονομικών, καθώς και την χρηματοδότηση των ΟΤΑ όχι μόνο από τα Περιφερειακά Επιχειρησιακά Προγράμματα, αλλά και από όλα τα τομεακά Επιχειρησιακά Προγράμματα για την ψηφιακή σύγκλιση.

Η ευρυζωνικότητα ως κεντρικό ζήτημα για την ανάπτυξη των κοινωνιών στο σύγχρονο κόσμο, στο πλαίσιο της παραγωγής, διαχείρισης και αξιοποίησης της πληροφορίας, είναι ένα κρίσιμο πολιτικό ζήτημα. 

Υπό αυτήν την έννοια απαιτεί και προϋποθέτει την συμμετοχή και την εγρήγορση όλων των εμπλεκομένων πολιτικά στην Αυτοδιοίκηση. Όσο πιο γρήγορα και πιο ολοκληρωμένα τα πολιτικά Όργανα της Αυτοδιοίκησης πάρουν στα χέρια τους την υπόθεση της ανάπτυξης και διαχείρισης της ευρυζωνικότητας, τόσο αποτελεσματικότερη και σταθερή θα είναι η ανταπόκριση της Αυτοδιοίκησης στους ρόλους που καλείται να παίξει στο πεδίο των τεχνολογιών πληροφορικής και επικοινωνιών και δυστυχώς οφείλουμε να αναγνωρίσουμε ότι η δυναμική της ψηφιακής πραγματικότητας δεν έχει γίνει ακόμα αντιληπτή στο σύνολό της από τους φορείς της Τοπικής Αυτοδιοίκησης στη χώρα μας. 

Όπως επίσης δεν έχουν γίνει γνωστές και οι δυνατότητες και τα πλεονεκτήματα που απορρέουν από τις νέες τεχνολογίες στον επανακαθορισμό των όρων και των προϋποθέσεων για μία πιο άμεση και πιο ευέλικτη άσκηση πολιτικής. 

Η ευαισθητοποίηση, η ενημέρωση και ο προσηλυτισμός θα έλεγα, των αιρετών της Αυτοδιοίκησης στα θέματα των τεχνολογιών, πληροφορικής και επικοινωνιών, είναι σαφώς ένα στοίχημα το οποίο πρέπει να κερδιθεί και σας διαβεβαιώνω ότι όλοι οι Δήμαρχοι θα κάνουμε ότι μπορούμε για να κερδίσουμε αυτό το στοίχημα. 

Για τον λόγο αυτό η Κεντρική Ένωση Δήμων και Κοινοτήτων Ελλάδας, με την συνεργασία και την υποστήριξη του Ινστιτούτου Τοπικής Αυτοδιοίκησης, ξεκινά την υλοποίηση σε όλους τους ΟΤΑ της χώρας, του προγράμματος κατάρτιση αιρετών εκπροσώπων Πρωτοβάθμιας Αυτοδιοίκησης, στις νέες τεχνολογίες πληροφορικής και επικοινωνιών, με την επωνυμία Ψηφιακός Δήμος. 

Ο Ψηφιακός Δήμος συνιστά μία ολοκληρωμένη προσέγγιση στην αντιμετώπιση του ζητήματος του ψηφιακού αναλφαβητισμού στον χώρο της Τοπικής Αυτοδιοίκησης και υποστηρίζει τις απαραίτητες αλλαγές που πρέπει να γίνουν με στόχο την ποιοτικότερη αναδιοργάνωση των δομών και των υπηρεσιών των Δήμων και των Κοινοτήτων της χώρας. 

Έτσι λοιπόν, 17.616 Δήμαρχοι, Δημοτικοί Σύμβουλοι, Πρόεδροι Κοινοτήτων και Κοινοτικοί Σύμβουλοι, γίνονται κοινωνοί ενός γιγαντιαίου προγράμματος ενημέρωσης προϋπολογισμού 7,5 εκατομμυρίων ευρώ, από το Επιχειρησιακό Πρόγραμμα Κοινωνία της Πληροφορίας. 

Το πρόγραμμα της ευαισθητοποίησης του πολιτικού προσωπικού της Αυτοδιοίκησης, εντάσσεται στην συνολική ψηφιακή στρατηγική της Αυτοδιοίκησης για την κοινωνία της πληροφορίας και της γνώσης, που αποτελεί από το 2004 δυναμικό, εξελισσόμενο εργαλείο και πλαίσιο για το έργο της ΚΕΔΚΕ στο πεδίο των ΠΕ. 

Όλα αυτά καταδεικνύουν ότι συνεχίζουμε με συνέπεια και σταθερότητα να εφαρμόζουμε τις πολιτικές μας για μία ψηφιακή Αυτοδιοίκηση στα πλαίσια της κοινωνίας της πληροφορίας που ξεκίνησε η ΚΕΔΚΕ το 2004. 

Κυρίες και κύριοι, ευρυζωνικότητα και μέλλον είναι έννοιες συνυφασμένες. Για άλλους το μέλλον έχει ήδη φτάσει. Είναι πλέον καιρός να το ζήσουμε και εμείς. Είναι καιρός να ανταποκριθούμε στις νέες μεγάλες απαιτήσεις και ευκαιρίες που δημιουργεί η τέταρτη προγραμματική περίοδος 2007-2013. 

Κοινή είναι  η πεποίθηση ότι στη νέα προγραμματική περίοδο των υψηλών απαιτήσεων, αλλά και σημαντικών δυσχερειών, η Αυτοδιοίκηση μπαίνει δυναμικά. 

Κλείνοντας, επιτρέψτε μου να εκτιμήσω ότι για αυτήν την καλή εκκίνηση της Αυτοδιοίκηση στην τέταρτη προγραμματική περίοδο, η συμβολή της ΚΕΔΚΕ ήταν αποφασιστικής σημασίας. Από εδώ και πέρα υπάρχει πολύς  δρόμος ακόμα. Όπως γνωρίζετε καλά, η ανάπτυξη μπορεί να έχει αφετηρία αλλά δεν έχει τερματισμό. Εργαζόμαστε λοιπόν πυρετωδώς προκειμένου να αξιοποιήσουμε τις ευκαιρίες που μας δίνονται. Για να εξασφαλίσουμε καλύτερο αποτέλεσμα, διεκδικούμε ισχυρά μερίδια πόρων και έργων στις δράσεις και έργων στις δράσεις και τα έργα των Επιχειρησιακών Προγραμμάτων 2007-2013, σαφώς μεγαλύτερα από το μερίδιο 10% της περιόδου 2000-2007. Η πειστικότερη, η πιο παραγωγική τεκμηρίωση των σχεδίων και των διεκδικήσεών μας στην κοινωνία της πληροφορίας για την νέα προγραμματική περίοδο, δεν είναι άλλη από την επιτυχή ολοκλήρωση των έργων που έχουμε αναλάβει και την πλήρη αξιοποίηση από τους ΟΤΑ των πολύτιμων δημόσιων πόρων για την ανάπτυξη και την κοινωνία. 

Ξεκινάμε λοιπόν σήμερα το Συνέδριό μας για την ευρυζωνικότητα, στην Θεσσαλονίκη, ενισχυμένοι από τις ομόφωνες σχεδόν αποφάσεις, όπως σας είπα, ενός εξαιρετικά επιτυχημένου τακτικού Συνεδρίου, που μόλις προηγήθηκε. Έχουμε ξεκάθαρες ιδέες και προσανατολισμούς. Ο Δήμος της ευθύνης, της διαφάνειας και της αποτελεσματικότητας, με λίγα λόγια ο σύγχρονος Δήμος, αποτελεί τον απόλυτης προτεραιότητας αδιαπραγμάτευτο αλλά και ορατό στόχο μας. 

Γνωρίζουμε πως ένας τέτοιος Δήμος είναι υποχρεωμένος να ενστερνιστεί, να ενσωματώσει και να αξιοποιήσει τις δυνατότητες της ψηφιακής μας εποχής και αυτό να είστε βέβαιοι μπορούμε να το κάνουμε και θα το κάνουμε. 

Σας ευχαριστώ πολύ για την παρουσία σας. 

Πριν σας απαλλάξω από την παρουσία μου, όπως ακούσατε, με πρωτοβουλία του Γενικού Γραμματέα του Υπουργείου Ανάπτυξης, του κυρίου Μουσουρούλη, ετοιμάστηκε ένα Πρωτόκολλο Συνεργασίας για την ενεργειακή αποδοτικότητα σε Οργανισμούς Τοπικής Αυτοδιοίκησης. 

Λόγω της αναγκαστικής αναχώρησης του κυρίου Μουσουρούλη αύριο πρωί από την Θεσσαλονίκη, ζητώντας προκαταβολικά συγνώμη από τους συναδέλφους του Διοικητικού Συμβουλίου, θα τον καλέσω να υπογράψουμε απόψε αυτό το Πρωτόκολλο Συνεργασίας. Εξυπακούεται βεβαίως, όπως αναγράφεται και στο ακροτελεύτιο άρθρο αυτού του Πρωτοκόλλου, ότι η ισχύς του ξεκινά μετά την έγκρισή του από το Διοικητικό Συμβούλιο της ΚΕΔΚΕ, το οποίο θα πραγματοποιηθεί στην Θεσσαλονίκη αύριο στις 12 το μεσημέρι. 

Στη συνέχεια, στο πρώτο Διοικητικό Συμβούλιο μετά τις γιορτές, θα καλέσουμε τον κύριο Μουσουρούλη και είμαι σίγουρος ότι θα μας ξανά τιμήσει γιατί μας έχει ξανά επισκεφτεί, να παραβρεθεί σε Διοικητικό Συμβούλιο της ΚΕΔΚΕ και να μας εξειδικεύσει αυτό που απόψε θα υπογράψουμε και θα ενσωματώσουμε στο Πρωτόκολλο Συνεργασίας ένα πιο εξειδικευμένο παράρτημα των δράσεων που περιλαμβάνει αυτό το Πρωτόκολλο Συνεργασίας. 

Νομίζω ότι η συνεργασία μας καταρχήν με το Υπουργείο Ανάπτυξης ξεκινά καλά και είναι ένα πρόγραμμα που νομίζω ότι θα το αγκαλιάσουν όλοι οι Δήμοι της χώρας αφού απευθύνεται σε όλους τους Δήμους της χώρας. 

Κύριε Μουσουρούλη, σας ευχαριστούμε και παρακαλώ, ελάτε να υπογράψουμε το Πρωτόκολλο. 

Κάνουμε ένα μικρό διάλειμμα αναμένοντας την έλευση του Υπουργού, του κυρίου Παυλόπουλου. 

ΔΙΑΛΕΙΜΜΑ
ΠΡΟΕΔΡΕΙΟ: Καλείται ο Δήμαρχος Θεσσαλονίκης, κύριος Βασίλειος Παπαγεωργόπουλος, να προσέλθει στο βήμα. 

Β. ΠΑΠΑΓΕΩΡΓΟΠΟΥΛΟΣ: Κύριε Υπουργέ Εσωτερικών, κύριε Υπουργέ Μακεδονίας Θράκης, αγαπητοί Γενικοί Γραμματείς, αγαπητοί συνάδελφοι στην Τοπική και Νομαρχιακή Αυτοδιοίκηση από την Ελλάδα και 11 ακόμη χώρες, αγαπητοί εκθέτες και επισκέπτες της Διεθνούς Εκθέσεως POLIS, κυρίες και κύριοι, αγαπητοί φίλοι, σας καλωσορίζω στην Θεσσαλονίκη, την πόλη που φιλόξενα, εγκάρδια και πανηγυρικά υποδέχεται κάθε δέκα περίπου ημέρες και μία από τις μεγαλύτερες διεθνείς εκθέσεις στην Ελλάδα, αλλά και στην ευρύτερη περιοχή, την πόλη που στηρίζει τις προσπάθειες της HELEXPO που έχουν ξεπεράσει κάθε προηγούμενο, την πόλη που στηρίζει τις προσπάθειες της Τοπικής Αυτοδιοίκησης, την πόλη που στηρίζει τις προσπάθειες της ΕΕΤΑΑ και λόγω της γενικότερης δραστηριότητάς  της, αλλά και εξαιτίας της θεματικής, της Διεθνούς Εκθέσεως που σήμερα ακριβώς εγκαινιάζουμε.


Αν το ετήσιο Συνέδριο της ΚΕΔΚΕ αποτελεί την συνδικαλιστική κορωνίδα των προσπαθειών της Αυτοδιοίκησης και των λειτουργών της, η Έκθεση POLIS αποτελεί την αναπτυξιακή κορωνίδα των προσπαθειών μας για καλύτερες υπηρεσίες, καλύτερα έργα, βελτίωση της ποιότητας ζωής των πολιτών, καθώς εκτός όλων των άλλων, αποσκοπεί και στην μεταφορά τεχνογνωσίας από τον ιδιωτικό στο δημόσιο τομέα. 


Είναι ένα φόρουμ ανάπτυξης που συγκεντρώνει το ενδιαφέρον όχι μόνο των Ελλήνων, αλλά και ξένων επιχειρήσεων και αυτοδιοικητικών αρχόντων και στελεχών. 


Στο πλαίσιο αυτό άλλωστε, η Σύνοδος των Δημάρχων του Δικτύου Βαλκανικών Πόλεων, το Μπάλτσινετ, που ίδρυσε ο Δήμος Θεσσαλονίκης πριν από οκτώ χρόνια, αποφάσισε πέρσι στην Άγκυρα την επίσημη συμμετοχή των πόλεων του Δικτύου στην φετινή POLIS, με προκαθορισμένες συναντήσεις με τους εκθέτες της, προκειμένου να εντάξουμε στην διαβαλκανική, διαδημοτική συνεργασία, το κεφάλαιο εφαρμοσμένη αναπτυξιακή διαβούλευση. 


Χαιρετίζω λοιπόν και την παρουσία ανάμεσά μας πλειάδας Δημάρχων και γενικότερα εκπροσώπων της Τοπικής Αυτοδιοίκησης των Βαλκανικών Χωρών, με τους οποίους εδώ και χρόνια σφυρηλατούμε δεσμούς φιλίας και συνεργασίας σε όλα τα επίπεδα για το καλό των δημοτών όλων των μεγάλων γειτονικών πόλεων της Νοτιανατολικής Ευρώπης. 


Εύχομαι μέσα από την καρδιά μου καλή και ευχάριστη διαμονή σε όλους τους φιλοξενούμενους επισκέπτες και εποικοδομητικές εμπειρίες, ώστε φεύγοντας γεμάτη υλικό και πληροφόρηση από την Θεσσαλονίκη, να αξιοποιήσουν τις επαφές και τις δυνατότητες του ιδιωτικού τομέα, εισάγοντας καινοτομίες και σύγχρονες πρακτικές σε κάθε γωνιά της Ελλάδας αλλά και των χωρών που εκπροσωπούνται στην Έκθεση αυτή. 


Η παρουσία εξάλλου στα σημερινά λαμπρά εγκαίνια, του Υπουργού Εσωτερικών και ακούραστου υπηρέτη της δημόσιας διοίκησης και της αναβάθμισής της, του καθηγητή κυρίου Προκόπη Παυλόπουλου, σηματοδοτεί με ιδιαίτερη βαρύτητα την διοργάνωση της Έκθεσης, σηματοδοτεί την ακόμη σημαντικότερη στήριξή του στην γενικότερη προσπάθεια της ελληνικής Αυτοδιοίκησης να βρει τον ευρωπαϊκό της δρόμο. 


Θερμά συγχαρητήρια στους διοργανωτές και καλή επιτυχία στην Έκθεσή μας. 


Ευχαριστώ πάρα πολύ.

ΠΡΟΕΔΡΕΙΟ: Στο βήμα καλείται ο Δήμαρχος Αθηναίων και Πρόεδρος της ΚΕΔΚΕ, κύριος Νικήτας Κακλαμάνης. 

Ν. ΚΑΚΛΑΜΑΝΗΣ: Κύριε Υπουργέ, εκλεκτοί προσκεκλημένοι, κυρίες και κύριοι συνάδελφοι, κυρίες και κύριοι, δεν είναι καθόλου τυχαίο ότι η Κεντρική Ένωση Δήμων και Κοινοτήτων επέλεξε το Θεματικό της Συνέδριο για τις νέες και σύγχρονες τεχνολογίες να συμπέσει χρονικά με την Έκθεση POLIS 2007 και δεν είναι τυχαίο γιατί εγώ κληρονόμησα και φιλοδοξώ να συνεχίσω ως Πρόεδρος της ΚΕΔΚΕ την πορεία που έχει  χαράξει ο προκάτοχός μου, ο Πάρις  ο Κουκουλόπουλος, ότι η ΚΕΔΚΕ λέει ναι στην ψηφιακή Ελλάδα και η ψηφιακή Ελλάδα περνάει μέσα από τον ψηφιακό Δήμο. 


Έτσι, πριν από λίγο είχα την ευκαιρία να παρουσιάσω τις θέσεις του Διοικητικού Συμβουλίου της ΚΕΔΚΕ, όπου σαν απαύγασμα είχε πέραν της απόφασής μας να πούμε ναι στον ψηφιακό Δήμο, να απευθυνθούμε στην Πολιτεία και να ζητήσουμε στενή συνεργασία μαζί της, όπως επιζητούμε στενή συνεργασία με όλους τους εμπλεκόμενους επιστημονικούς και άλλους φορείς. 


Χαιρόμαστε που για μία ακόμη φορά σας έχουμε μαζί μας. Εκτιμώ ότι η παρουσία σας και στο Συνέδριο και σήμερα εδώ και όπου χρειαστεί μελλοντικά, δεν είναι ούτε εθιμοτυπική, ούτε απλά δεοντολογική, αλλά ότι είναι ουσίας, γνωρίζοντάς σας τουλάχιστον προσωπικά σαν άνθρωπο και με αυτά τα λίγα λόγια, γιατί ξέρω ότι έχει περάσει η ώρα, χαιρετίζω και εγώ την Έκθεση POLIS 2007 και εύχομαι του χρόνου τέτοια περίπου εποχή ή μετά στο τέλος της θητείας αυτής της Δημοτικής Αρχής, να μην είναι πια όνειρο ο ψηφιακός Δήμος, που ούτως ή άλλως το νερό έχει μπει στο αυλάκι όπως είπα, αλλά να είναι και για την πατρίδα μας μία απτή πραγματικότητα. 


Καλώς ήρθατε λοιπόν στην Έκθεση, καλώς ήρθατε στην Θεσσαλονίκη, το λέω σαν Πρόεδρος της ΚΕΔΚΕ γιατί ο πραγματικός οικοδεσπότης είναι ο κύριος Παπαγεωργόπουλος και εύχομαι και εγώ καλή επιτυχία και στην Έκθεση και στο Θεματικό Συνέδριό μας που ξεκινά στην ουσία από αύριο τις εργασίες του. 

ΠΡΟΕΔΡΕΙΟ: Παρακαλείται ο Νομάρχης Μεσσηνίας και Πρόεδρος της ΕΝΑΕ, κύριος Δημήτριος Δράκος, να προσέλθει στο βήμα.

Δ. ΔΡΑΚΟΣ: Κύριε Υπουργέ, αγαπητοί προσκεκλημένοι, με ιδιαίτερη χαρά η Ένωση Νομαρχιακών Αυτοδιοικήσεων Ελλάδας συμμετέχει στην Έκθεση POLIS, αυτήν την σημαντική έκθεση της Αυτοδιοίκησης, η οποία συνεργάζεται με τον ιδιωτικό τομέα για να προωθήσει μεγάλα ζητήματα της περιφερειακής Ελλάδας και της Αυτοδιοίκησης.


Είμαστε ακόμα ιδιαίτερη χαρούμενοι γιατί βρισκόμαστε στην Θεσσαλονίκη, αυτήν την πρωτεύουσα του Βορρά, η οποία έχει μακρά ιστορία αυτοδιοικητική και αγωνίζεται μαζί με όλους τους περιφερειακούς φορείς για την προώθηση των μεγάλων ζητημάτων που αφορούν την ελληνική περιφέρεια. 


Χαιρόμαστε διότι από το βήμα αυτό ως Νομάρχες της Ελλάδας, ως εκπρόσωποι του Β΄ Βαθμού Νομαρχιακής Αυτοδιοίκησης, Αυτοδιοίκησης, μπορούμε να συνεργαστούμε και να απευθύνουμε ένα μήνυμα συνεργασίας για την προώθηση των μεγάλων ζητημάτων που αφορούν την περιφερειακή Ελλάδα. Έχουμε μπροστά μας την διοικητική μεταρρύθμιση και ανοίγεται μπροστά μας η τέταρτη προγραμματική περίοδος και το ΕΣΠΑ και ακόμη θεωρούμε ότι μεγάλα ζητήματα όπως είναι αυτά τα ζητήματα της πολιτικής προστασίας, της προστασίας του περιβάλλοντος, είναι θέματα τα οποία καλείται η Αυτοδιοίκηση σε συνεργασία με την κεντρική διοίκηση να τα προωθήσει.


Χαιρετίζουμε λοιπόν την Έκθεση αυτή, ευχόμαστε καλή επιτυχία. Θα είμαστε παρόντες. Συνεργαζόμαστε με την Πρωτοβάθμια Αυτοδιοίκηση και είμαστε βέβαιοι ότι η κεντρική εξουσία θα συνδράμει και θα στηρίξει, το κάνει άλλωστε, αυτήν την γενικότερη προσπάθεια που όλοι μαζί καλούμαστε να κάνουμε την επόμενη περίοδο.


Καλή επιτυχία στην Έκθεση. Σας ευχαριστώ. 

ΠΡΟΕΔΡΕΙΟ: Στο βήμα καλείται ο Πρόεδρος της ΕΕΤΑΑ, κύριος Νικόλας Βαφειάδης.

Ν. ΒΑΦΕΙΑΔΗΣ: Αγαπητέ κύριε Υπουργέ των Εσωτερικών, αγαπητέ κύριε Υπουργέ της Μακεδονίας και Θράκης, αγαπητέ κύριε Πρόεδρε του Διοικητικού Συμβουλίου της HELEXPO, αγαπητέ κύριε Δήμαρχε της Θεσσαλονίκης, αγαπητέ κύριε Δήμαρχε και κύριε Πρόεδρε της ΚΕΔΚΕ, αγαπητοί κύριοι Νομάρχες, κύριοι Βουλευτές, φίλες και φίλοι. 


Στο σύντομο χαιρετισμό που θα σας απευθύνω, θα επικεντρωθώ στην ανάγκη εκσυγχρονισμού και βελτίωσης της διοικητικής ικανότητας της δημόσιας διοίκησης που υπηρετεί το αναπτυξιακό όραμα της δημιουργίας μίας πολιτικοκεντρικής αποτελεσματικής ανοιχτής και ευέλικτης διακυβέρνησης. 


Κεντρικό σημείο αναφοράς είναι η βελτίωση της εξυπηρέτησης του πολίτη και των επιχειρήσεων. Ειδικότερα στην Τοπική Αυτοδιοίκηση, η εξυπηρέτηση του πολίτη παραμένει διαρκής κεντρικός στόχος, καθώς άπτεται της ίδιας της υπόστασης του θεσμού της Τοπικής Αυτοδιοίκησης ως την πλησιέστερη προς τον πολίτη δομή του κράτους. 


Βασικό εργαλείο για την βελτίωση της διοικητικής ικανότητας των Οργανισμών Τοπικής Αυτοδιοίκησης, είναι η αξιοποίηση των δυνατοτήτων που προσφέρει η σύγχρονη τεχνολογία της πληροφορικής και των επικοινωνιών. Με την ολοκληρωμένη εφαρμογή της πληροφορικής, ο σύγχρονος Δήμος θα διαθέτει αυξημένες ικανότητες τόσο για τον σχεδιασμό και εφαρμογή τοπικών δημόσιων πολιτικών, όσο και την γρήγορη, ποιοτική και διαφανή διεκπεραίωση των υποθέσεων των πολιτών και των επιχειρήσεων. 


Από τα παραπάνω είναι προφανές ότι η ολοκληρωμένη εφαρμογή της πληροφορικής στο Δήμο και η ευρυζωνικότητα, αποτελούν το όχημα και την μετάβαση του Δήμου στη νέα εποχή.


Στην ίδια κατεύθυνση, κομβική η βελτίωση των  Δημοτικών υπηρεσιών και η προτυποποίησή τους στην επικοινωνία των αποτελεσμάτων και την βέλτιστη κάλυψη των αναγκών των δημοτών σε επίπεδο τοπικό. 


Στο πλαίσιο αυτό, η Ελληνική Εταιρεία Τοπικής Αυτοδιοίκησης και Ανάπτυξης μπορεί και θα είναι διαρκής αρωγός στις προσπάθειες του Υπουργείου Εσωτερικών για την βελτίωση δυνατοτήτων και παροχή ποιοτικών υπηρεσιών στους δημότες.


Σας ευχαριστώ και σας καλώ να αξιοποιήσετε τις υπηρεσίες μας. 


Ευχαριστώ πολύ. 

ΠΡΟΕΔΡΕΙΟ: Παρακαλείται ο Πρόεδρος της HELEXPO, κύριος Αριστοτέλης Θωμόπουλος, να προσέλθει στο βήμα.

Α. ΘΩΜΟΠΟΥΛΟΣ: Κύριε Υπουργέ των Εσωτερικών, κύριε Υπουργέ Μακεδονίας Θράκης, αξιότιμοι κύριοι Γενικοί Γραμματείς, κύριοι Νομάρχες, κύριοι Δήμαρχοι, λοιποί εκπρόσωποι όλων των βαθμίδων της Τοπικής Αυτοδιοίκησης, κύριοι Βουλευτές, αγαπητοί εκθέτες και εμπορικοί επισκέπτες, αγαπητές φίλες και φίλοι. 


Με ιδιαίτερη χαρά σας καλωσορίζουμε στην 6η POLIS. Την έκτη κατά σειρά Διεθνή Έκθεση φορέων Τοπικής Αυτοδιοίκησης, δημόσιου κοινωνικού τομέα και ιδιωτικών επιχειρήσεων, την οποία συνδιοργανώνουμε από κοινού η HELEXPO και η Ελληνική Εταιρεία Τοπικής Ανάπτυξης και Αυτοδιοίκησης, η ΕΕΤΑΑ. Μία έκθεση που έχει εξελιχθεί σε μία ιδιαίτερα σημαντική συνάντηση για τους φορείς της Αυτοδιοίκησης, του δημόσιου τομέα, αλλά και τις ιδιωτικές επιχειρήσεις και μάλιστα αποτελεί την μοναδική ευκαιρία συνάντησης αυτών των τομέων μαζί σε ολόκληρη την περιοχή της Νοτιανατολικής Ευρώπης. 


Για μία ακόμα φορά και χάρη στα ενισχυμένα χαρακτηριστικά της φετινής διοργάνωσης, η Έκθεση POLIS δίνει την δυνατότητα ανταλλαγής εμπειριών και τεχνογνωσίας παράλληλα με την αξιοποίηση των σύγχρονων τεχνολογικών και επαγγελματικών εργαλείων και υπηρεσιών, ώστε οι δημόσιοι φορείς, τόσο οι κεντρικοί, οι περιφερειακοί, αλλά και οι αυτοδιοικητικοί, να βελτιώσουν τις υπηρεσίες και τα έργα τους και βεβαίως την αποδοτικότητά τους και την χρηστικότητά τους προς τον πολίτη.


Για αυτόν τον λόγο η 6η POLIS συγκεντρώνει το ενδιαφέρον Δημάρχων και συνολικότερα εκπροσώπων του θεσμού της Τοπικής Αυτοδιοίκησης, όχι όμως μόνο από την Ελλάδα, αλλά και από τις γύρω χώρες και φιλοξενεί, όπως προανέφερε και ο Δήμαρχος Θεσσαλονίκης, μεταξύ άλλων, Δημάρχους και εκπροσώπους του Δικτύου των μεγαλύτερων Βαλκανικών Πόλεων, του Μπάλτσινετ, ενισχύοντας κατά αυτόν τον τρόπο τον διεθνή χαρακτήρα της, ενώ αναμένεται ένας μεγάλος αριθμός εμπορικών επισκεπτών από άλλες 11 γειτονικές χώρες, που συναντήσουν εκθέτες στο πλαίσιο του πολύ γνωστού πλέον Expo Partenariat, ενισχύοντας τον εμπορικό χαρακτήρα της Έκθεσης. 


Το διεθνές ενδιαφέρον της φετινής διοργάνωσης εξάλλου, ξεπερνά τα όρια της περιοχής της Νοτιοανατολικής Ευρώπης, καθώς στην φετινή 6η POLIS συμμετέχουν 174 ξένοι εκθέτες προερχόμενοι από 20 χώρες, επί του συνόλου των 852 εκθετών της φετινής αυτής διοργάνωσης. 


Η 6η POLIS φιλοξενεί επίσης μία σειρά από παράλληλες εκδηλώσεις οι οποίες θέτουν επί τάπητος μείζονα και άκρως επίκαιρα θέματα για την ανάπτυξη του θεσμού της Τοπικής Αυτοδιοίκησης, όπως ακριβώς αποτελεί και το θέμα της ευρυζωνικότητας στη δημόσια διοίκηση, το οποίο πραγματεύεται το παρόν Συνέδριο της ΚΕΔΚΕ και το οποίο ανοίγει ένα μεγάλο κεφάλαιο ανάπτυξης για τις τοπικές κοινωνίες, αλλά και τον ρόλο της Τοπικής Αυτοδιοίκησης σε αυτές. 


Περαιτέρω, η 6η POLIS φιλοξένησε ήδη σήμερα το πρωί την συνεδρίαση του Διοικητικού Συμβουλίου της Ένωσης Νομαρχιακών Αυτοδιοικήσεων Ελλάδας, της ΕΝΑΕ. 


Η HELEXPO επίσης, σε συνεργασία με την ΕΕΤΑΑ, το Υπουργείο Εσωτερικών, την ΕΝΑΕ και την ΚΕΔΚΕ, καθώς και το Τεχνικό Επιμελητήριο, το Τμήμα Κεντρικής Μακεδονίας και τον Σύλλογο Αρχιτεκτόνων Θεσσαλονίκης, διοργάνωσε έναν διαγωνισμό ομορφότερης πλατείας και πεζόδρομου, με στόχο να αναδείξουμε τους Δήμους και τα έργα τους, τα οποία προσφέρουν στους πολίτες κοινόχρηστους χώρους, οι οποίοι χώροι συνδυάζουν αισθητική, αρμονία με την φύση, αλλά και λειτουργικότητα.


Η έπαινοι του διαγωνισμού θα απονεμηθούν στους νικητές σε ειδική εκδήλωση που θα πραγματοποιηθεί εδώ στο Εκθεσιακό Κέντρο την Κυριακή. 


Αξιότιμοι φίλοι και συνεργάτες, η 6η POLIS φέρνει στο επίκεντρο τις πλέον σύγχρονες εξελίξεις και προοπτικές της δημόσιας διοίκησης, με πρακτικό και όχι μόνο με θεωρητικό τρόπο και είμαστε σίγουροι και αισιόδοξοι ότι η χρησιμότητά της στην αποτελεσματικότητα του έργου της Τοπικής Αυτοδιοίκησης όλων των βαθμίδων, αλλά και των συνεργατών τους, θα είναι μεγάλη. 


Σας ευχαριστώ εκ μέρους του Διοικητικού Συμβουλίου της HELEXPO θερμά για την παρουσία σας, τόσο εσάς των εκθετών, όσο και των εμπορικών επισκεπτών και παρακαλώ τον Υπουργό Εσωτερικών, κύριο Προκόπη Παυλόπουλο, ο οποίος περιβάλλει με ιδιαίτερο ενδιαφέρον τις δραστηριότητες της HELEXPO και ιδιαίτερα την διοργάνωση αυτής εδώ της Έκθεσης, να λάβει τον λόγο και να κηρύξει την επίσημη έναρξη των εργασιών της Έκθεσης POLIS, αλλά και του Συνεδρίου της ΚΕΔΚΕ. 


Σας ευχαριστώ. Κύριε Υπουργέ, το βήμα  σας ανήκει.

Π. ΠΑΥΛΟΠΟΥΛΟΣ: Κύριε Δήμαρχε της πόλης που μας φιλοξενεί, φίλε Βασίλη, κύριε Πρόεδρε της ΚΕΔΚΕ, κύριε Πρόεδρε της ΕΝΑΕ, κύριοι Νομάρχες, κύριοι Δήμαρχοι, κύριοι εκπρόσωποι της Τοπικής Αυτοδιοίκησης, κύριε Πρόεδρε της HELEXPO, κύριοι συνάδελφοι στην Βουλή και την κυβέρνηση, ως Υπουργός Εσωτερικών προσέρχομαι εδώ, όπως και σε όλες τις σχετικές εκδηλώσεις, όχι ως προϊστάμενος Υπουργός της Τοπικής Αυτοδιοίκησης, αλλά ως βοηθός εκπληρώσεως αυτού του θεσμού που αποκτά πια τεράστια σημασία για το μέλλον του τόπου και του λαού μας. 


Με αυτό το αίσθημα και αυτό το χρέος, κηρύσσω την έναρξη των εργασιών της 6ης Διεθνούς Έκθεσης POLIS, η οποία είναι καρπός της συνεργασίας ανάμεσα στην HELEXPO και την ΕΕΤΑΑ, την Ελληνική Εταιρεία Τοπικής Ανάπτυξης και Αυτοδιοίκησης, την οποία και συγχαίρω για την δραστηριότητά της, αλλά και για την συμμετοχή σε αυτήν την εκδήλωση. 


6η POLIS, θεσμός ο οποίος συνδέει την Τοπική Αυτοδιοίκηση με τους φορείς του δημόσιου τομέα, τους φορείς του κοινωνικού τομέα, τους φορείς του ιδιωτικού φορέα, σε μία προσπάθεια αυτή η συνεργασία να αποδώσει για την Τοπική Αυτοδιοίκηση εκείνα που η Τοπική Αυτοδιοίκηση πρέπει να έχει και μπορεί να έχει ως εφόδια για να προχωρήσει στο μεγάλο μέλλον το οποίο την αναμένει και να αντιμετωπίσει τις μεγάλες προκλήσεις που όλους μας, μας περιμένουν. 


Η φετινή Έκθεση και η έναρξή της, συνδέονται με δύο σημαντικές στιγμές. Η πρώτη είναι το γεγονός ότι το Υπουργείο Εσωτερικών είναι ένα ενιαίο πλέον Υπουργείο, όπου όλες οι κρίσιμες υπηρεσίες του Δημοσίου, της αποκέντρωσης και της Τοπικής Αυτοδιοίκησης, δηλαδή οι υπηρεσίες που αφορούν την καθημερινότητα του πολίτη, συνδέονται μεταξύ τους και πρέπει να συνδέονται. Να συνδέονται έτσι ώστε να λειτουργεί το κράτος στην υπηρεσία του πολίτη και η Τοπική Αυτοδιοίκηση σε αυτό το ενιαίο Υπουργείο Εσωτερικών έχει κυρίαρχο, πρωταγωνιστικό ρόλο.


Πολλές από τις λοιπές υπηρεσίες που κάποτε ανήκαν σε άλλους υπουργικούς χώρους, είναι στη διάθεσή της για να μπορέσει να επιτελέσει την αποστολή της και αυτό φαίνεται και αυτές τις κρίσιμες μέρες με όλα εκείνα τα  φαινόμενα που έχουμε να αντιμετωπίσουμε ακόμα και σε επίπεδο φυσικών καταστροφών. 


Είναι μία άλλη μέρα για την Τοπική Αυτοδιοίκηση. Δεν αρκεί βεβαίως η θεσμική μεταβολή. Πρέπει να γίνει πράξη. Εδώ είμαστε όλοι για να συνεργαστούμε για να το κάνουμε πράξη. 


Το δεύτερο σημαντικό στοιχείο αυτής της Διεθνούς Έκθεσης, είναι ότι έρχεται την κρίσιμη στιγμή όπου ανοίγει τα πανιά της η Τοπική Αυτοδιοίκηση για να παίξει τον ρόλο της στο Δ΄ Κοινοτικό Πλαίσιο Στήριξης, ορθότερα στην τέταρτη προγραμματική περίοδο. 


Η τέταρτη προγραμματική περίοδος, είναι η περίοδος της περιφέρειας και της Τοπικής Αυτοδιοίκησης. Δεν είναι τυχαίο ότι πάνω από το 80% του Δ΄ Κοινοτικού Πλαισίου Στήριξης, πάνω από 36,5 δισεκατομμύρια ευρώ κοινοτικοί πόροι, εθνική συμμετοχή, πάνε στην περιφέρεια, άρα και στην Τοπική Αυτοδιοίκηση και αυτό δεν είναι μία χάρη που κάνουμε στην Τοπική Αυτοδιοίκηση. Αυτό είναι το μέλλον το οποίο όλοι προσδοκούμε. Αυτή είναι άλλωστε και η πορεία, ο δείκτης πορείας της ίδιας της Ευρωπαϊκής Ένωσης. Η πορεία προς την ευρωπαϊκή ολοκλήρωση βαδίζει μέσα από την περιφερειακή σύγκλιση και από την συνεργασία με την Τοπική Αυτοδιοίκηση. 


Έτσι λοιπόν, μέσα από αυτό το Συνέδριο βλέπουμε μία Τοπική Αυτοδιοίκηση που έχει άλλες και πρέπει να έχει άλλες δυνατότητες. Θεσμικές μέσα από την κυριαρχία της στον χώρο της κρατικής μηχανής. Οικονομικές μέσα από την αξιοποίηση των κοινοτικών πόρων. 


Για αυτό με ιδιαίτερη χαρά, προσδοκία, αλλά και αίσθημα ευθύνης, ως βοηθός εκπληρώσεως τονίζω, χαιρετίζω αυτήν την Έκθεση, κηρύσσω την έναρξή της και επιτρέψτε μου, για να μην σας καθυστερώ περισσότερο, να πω λίγα λόγια για την παρέμβαση που ούτως ή άλλως θα έκανα με την θεματική την οποία έχει η 6η Διεθνής Έκθεση POLIS, η οποία είναι αφιερωμένη στις νέες τεχνολογίες και στην ψηφιακή εποχή, στην οποία ελπιδοφόρα μπαίνει ή πρέπει να μπει και η Τοπική Αυτοδιοίκηση. 


Κυρίες και κύριοι, ένα είναι γεγονός στην εποχή μας. Αν ο κρατικός μηχανισμός στην ευρεία του έννοια, άρα οι αποκεντρωμένες μονάδες και κυρίως η Τοπική Αυτοδιοίκηση, πρέπει να πάρουν την ευθύνη που τους αναλογεί, πρέπει να γίνουν υπηρέτες του πολίτη, αυτό σημαίνει μία διοικητική μηχανή αλλά και μία Τοπική Αυτοδιοίκηση ισχυρή, αποτελεσματική, με τα μέσα που της αναλογούν, το στελεχιακό δυναμικό που έχει ανάγκη και την πρόσβαση στην σύγχρονη τεχνολογία. 


Η εξέλιξη της τεχνολογίας είναι ραγδαία και η εξέλιξη της τεχνολογίας μας γεμίζει ελπίδα, αλλά και μας προβληματίζει. Είναι μία εξέλιξη η οποία μας επιτρέπει να βλέπουμε  το αύριο με περισσότερη αισιοδοξία, αλλά και πρέπει να μας θυμίζει ότι η τεχνολογία έχει δύο όψεις. Την όψη της προόδου και την όψη σύμφωνα με την οποία αν δεν την αξιοποιήσουμε όπως ταιριάζει στον άνθρωπο και στα δικαιώματά του, μπορεί να ενέχει κινδύνους που κάποτε δεν ήταν ποτέ ορατοί. Είναι κίνδυνοι τους οποίους πρέπει να αντιμετωπίσουμε. Ότι και αν κάνουμε προς αυτήν την ψηφιακή εποχή, πρέπει να το κάνουμε συνειδητοποιώντας ότι πρέπει να διαλέξουμε τον δρόμο της προόδου, χωρίς να υποστείλουμε ούτε κατ’ ελάχιστον την σημαία των δικαιωμάτων του ανθρώπου. 


Με αυτήν ακριβώς την διαπίστωση, θέλω να τονίσω ότι σήμερα και αυτό το επιτρέπει η τεχνολογία, η γνώση, η πληροφορία που έχει αποκτήσει διαστάσεις που ποτέ δεν είχαμε διανοηθεί στην ιστορία της ανθρωπότητας, δεν είναι πλέον απαγορευμένος καρπός. Ανήκει και μπορεί να ανήκει στον καθένα. 


Κάποτε, δεν είναι μακριά αυτή η εποχή, οι παλαιότεροι από εμάς το θυμούνται, το να έχεις πρόσβαση στη γνώση, την πληροφόρηση, ήταν προνόμιο των ολίγων. Μία πολύ ακριβή ακόμα οικονομικά διαδρομή. Σήμερα τα πράγματα έχουν αλλάξει. Σήμερα η πρόσβαση στην γνώση είναι εύκολη. Αυτό το οποίο είναι δύσκολο πολλές φορές, είναι πως θα αξιοποιήσεις τον άνθρωπο που έχει την γνώση, για να μπορέσει να εργαστεί και να αποδώσει. Είναι η μεγάλη αντιστροφή των δεδομένων ανάμεσα στο παρελθόν, το παρόν και σκέφτομαι ότι είναι η μεγάλη αντιστροφή και για το μέλλον.


Ας αφήσω όμως αυτές τις φιλοσοφικές ενατενίσεις, για να μπω στην ουσία. Όντας σε μία εποχή που η γνώση και η πληροφόρηση είναι στη διάθεση του καθενός, θα ήταν απαράδεκτο ο κρατικός μηχανισμός και ιδίως η Τοπική Αυτοδιοίκηση να μην έχουν πρόσβαση στη γνώση και την πληροφορία. Θα ήταν απαράδεκτο να μείνουμε σε αυτό που θα λέγαμε ψηφιακό αναλφαβητισμό και να μην μπούμε πλέον στην εποχή όπου έχουμε την εξέλιξη της γνώσης και την εξέλιξη των συναλλαγών με τον πολίτη σε τέτοιον τρόπο ώστε η διοίκηση να υπηρετεί τον πολίτη και αυτό το επιτρέπει η σύγχρονη τεχνολογία. Το επιτρέπει στο μέγιστο δυνατό  βαθμό. Το βλέπουμε καθημερινά. Βλέπουμε πόσο απλά είναι δυνατόν οι κρατικές δομές να λειτουργήσουν έτσι ώστε ο πολίτης να έχει άμεσα αποτελέσματα σε ότι αφορά την καθημερινή του ζωή. 


Δύο τομείς θα αναφέρω για να καταλάβουμε πόσο διαφορετικά είναι τα πράγματα, τα οποία τα αποδεχόμαστε σαν αυτονόητα, ενώ πολλές φορές δεν είναι.


Αν κοιτάξει κανείς σήμερα την χρησιμοποίηση της τεχνολογίας στα θέματα της υγείας, θα δει ότι η τηλεϊατρική μας επιτρέπει να έχουμε στο πιο μικρό μέρος και αυτό αν το κάνουμε πράξη ακόμα περισσότερο θα γίνει πιο ορατό,  στο πιο μικρό μέρος την πληροφόρηση για την προστασία της υγείας του ανθρώπου, την οποία έχει ο καθένας στο τελειότερο νοσοκομείο, αρκεί να μπορέσουμε να αξιοποιήσουμε τις δυνατότητές της. 


Ένα μικρό ιατρείο με τηλεϊατρική στους Οθωνούς, στο Μαθράκι ή παραδείγματος χάριν στο Καστελόριζο, επιτρέπει στον πολίτη να έχει την πληροφόρηση για την υγεία, την οποία την έχει ο πολίτης του κέντρου, στα μεγάλα αστικά κέντρα, στην Θεσσαλονίκη, στην Αθήνα. 


Η τηλε-εκπαίδευση, είτε αφορά τα παιδιά μας, είτε αφορά τους δημόσιους υπαλλήλους, όπως το έχουμε κάνει ή προσπαθούμε να το κάνουμε με το Εθνικό Κέντρο Δημόσιας Διοίκησης, μας βοηθά πλέον να εκπαιδεύεται καθένας και να έχει πρόσβαση στη γνώση, χωρίς αυτό να εξαρτάται από την απόσταση ή από τα οικονομικά μέσα τα οποία κάποιος διαθέτει. 


Αυτά είναι όλα εφικτά, αλλά πρέπει να τα δρομολογήσουμε και για να τα δρομολογήσουμε έχουμε χρέος να αναπτύξουμε την ψηφιακή τεχνολογία. Να αναπτύξουμε τις δυνατότητες του διαδικτύου, του διαδικτύου το οποίο μέσα από τις λεωφόρους του κυβερνοχώρου έχει καταργήσει κάθε έννοια συνόρων. Έχει καταργήσει κάθε εμπόδιο στην γνώση, στην τεχνολογία και επειδή σήμερα η γνώση τρέχει με τεράστιες ταχύτητες, πρέπει να αναπτύξουμε την ευρυζωνικότητα. Η ευρυζωνικότητα  με απλές λέξεις είναι η δυνατότητα της ταχύτερης πρόσβασης στο διαδίκτυο με οικονομικότερους όρους, έτσι ώστε γρήγορα και οικονομικά ο καθένας και εκείνος που έχει λίγα μέσα, να μπορεί να χρησιμοποιήσει τις διόδους και τις διεξόδους του διαδικτύου. 



Στον τομέα της ψηφιακής τεχνολογίας και ιδίως στον τομέα της ευρυζωνικότητας, που είναι τόσο κρίσιμη για την Τοπική Αυτοδιοίκηση, δυστυχώς μείναμε πίσω. Μείναμε πίσω και εδώ δεν είναι παρελθοντολογία, αλλά πρέπει τα πράγματα να τα λέμε με το όνομά τους, γιατί ένα σημαντικό πρόγραμμα όπως αυτό της Κοινωνίας της Πληροφορίας στο Γ΄ Κοινοτικό Πλαίσιο Στήριξης, ξεκίνησε χωρίς ορθολογική δομή και βεβαίως άργησε να εξελιχθεί. 


Στο Δ΄ Κοινοτικό Πλαίσιο Στήριξης, ειρήσθω εν παρόδω, ακολούθησε μία διαφορετική λογική, που νομίζω ότι είναι σωστή. Από την μία πλευρά η ψηφιακή σύγκλιση περνάει σε έναν συγκεκριμένο φορέα στο σύνολό της, στο Υπουργείο Οικονομίας και Οικονομικών, ενώ το πρόγραμμα Διοικητική Μεταρρύθμιση που είναι το πρώτο στην ιστορία των κοινοτικών προγραμμάτων για την Ελλάδα, Ειδικό Επιχειρησιακό, ανήκει στο Υπουργείο Εσωτερικών. Έτσι, έχουμε δύο τομείς ξεχωριστούς μεν, που λειτουργούν παράλληλα.


Δυστυχώς, η Κοινωνία της Πληροφορίας οργανώθηκε χωρίς ορθολογική δομή, όπως είπα. Το ένα τρίτο ανήκε στο Υπουργείο Εσωτερικών μέσω της Κοινωνίας της Πληροφορίας Α.Ε., τα δύο τρίτα στο Υπουργείο Οικονομικών, άργησε να ξεκινήσει, το αποτέλεσμα ήταν ότι η απορρόφηση για την ηλεκτρονική διακυβέρνηση και ιδίως τα  στοιχεία της ευρυζωνικότητας πήγαν με πολύ αργούς ρυθμούς. 


Πρέπει να συλλογιστούμε ότι σήμερα έχουμε στην Ελλάδα 7,5 εκατομμύρια ευρυζωνικές συνδέσεις. Σε ότι αφορά την αξιοποίηση, πρέπει να σας πω, αρχής γενομένης από το 2000 ότι το 2005 η σχέση που είχαμε σε ότι αφορά την αξιοποίηση ήταν 0,85%. Τώρα έχουμε φτάσει στο 7%. Είναι πολύ σημαντική εξέλιξη, αλλά πάλι είμαστε πίσω σε σχέση με την Ευρωπαϊκή Ένωση. Το εντυπωσιακό είναι ότι σήμερα και αυτό σημαίνει ανακάλυψη της ευρυζωνικότητας, περίπου 2.066 κατά μέσον όρο συνδέσεις γίνονται καθημερινά, έτσι ώστε να μπορέσουμε να καλύψουμε το έλλειμμα που έχουμε σε σχέση με την Ευρωπαϊκή Ένωση, γιατί κάθε σύνδεση στο πλαίσιο της ευρυζωνικότητας, σημαίνει γρήγορη, οικονομική και αποδοτική παρέμβαση του καθενός, του κάθε ανθρώπου αλλά και του κάθε φορέα και ιδίως της Τοπικής Αυτοδιοίκησης, με το διαδίκτυο, το οποίο είναι η μεγάλη χοάνη της πληροφόρησης που πρέπει να αξιοποιήσουμε, το λέω, μην ξεχνώντας ότι όλα αυτά γίνονται για τον άνθρωπο και εν ονόματι του ανθρώπου. Ότι τίποτα από όλα αυτά δεν μπορεί να γίνει χωρίς να συνειδητοποιήσουμε ότι πρώτιστο αγαθό και όλα αυτά γίνονται με προστασία της αξίας του ανθρώπου και για να είναι ελεύθερη η ανάπτυξη της προσωπικότητάς του. 


Δεν πρέπει να επιτρέψουμε η τεχνολογία να καταργήσει τον άνθρωπο. Πρέπει να επιβάλλουμε η τεχνολογία σε όλες τις εκφάνσεις να είναι στην υπηρεσία του ανθρώπου. Πρώτα ο άνθρωπος και ύστερα η τεχνολογία. Οτιδήποτε άλλο και αν συμβεί, θα ήταν καταστροφικό για τον ίδιο τον πλανήτη, για την ίδια την ουσία του ανθρώπου. 


Ξεκινώντας λοιπόν αυτήν την προσπάθεια σε επίπεδο ευρυζωνικότητας, γίνονται σημαντικά βήματα και θα γίνουν. Θα κατακτηθεί αυτό το οχυρό πραγματικά της πληροφόρησης και που μας οδηγεί από τον ψηφιακό αναλφαβητισμό στην ψηφιακή γνώση, στις ψηφιακές συναλλαγές για τον πολίτη. 


Για να γίνει όμως αυτό το πράγμα, πρέπει να συνδυαστούν δύο τομείς. Ο ένας είναι για να μπορέσουμε να φτάσουμε στην ψηφιακή τεχνολογία στην Τοπική Αυτοδιοίκηση και στην ευρυζωνικότητα, πρέπει πρώτα να αναπτύξουμε τις ηλεκτρονικές υπηρεσίες και σε επίπεδο κέντρου και σε επίπεδο περιφέρειας και στη συνέχεια να αναπτύξουμε την ευρυζωνικότητα που μας επιτρέπει να αξιοποιήσουμε όλες αυτές τις δυνατότητες. 


Σε ότι αφορά την ηλεκτρονική διακυβέρνηση, ξέρετε ότι υπήρξε καθυστέρηση τα πρώτα χρόνια μετά το 2000 ακριβώς για τους λόγους που τόνισα προηγουμένως και δεν είναι ανάγκη να επανέλθω. 


Σήμερα προχωράμε στην ηλεκτρονική διακυβέρνηση για το κεντρικό κράτος, την αποκέντρωση και την Τοπική Αυτοδιοίκηση, μέσα από την ολοκλήρωση του εθνικού συστήματος αυθεντικοποίησης, το οποίο έχει δύο κύριες παραμέτρους. 


Η πρώτη κύρια παράμετρος είναι η ολοκλήρωση του προγράμματος ΣΥΖΕΥΞΙΣ. Το πρόγραμμα ΣΥΖΕΥΞΙΣ είναι εκείνο που επιτρέπει σε όλη τη δημόσια διοίκηση, ήδη είναι μέσα 2.000 φορείς και θα φτάσουμε τους 3.000 σε λίγους μήνες, επιτρέπει σε όλη τη δημόσια διοίκηση, σε όλες τις υπηρεσίες της, να έχουν οριζόντια επικοινωνία σε ότι αφορά την πληροφόρηση την οποία έχουν στο εσωτερικό τους. 


Να μπορεί η δημόσια διοίκηση με όλες τις υπηρεσίες της, να επικοινωνεί και κάθε πληροφορία να είναι κτήμα κάθε υπηρεσίας, πάντα με προστασία των προσωπικών δεδομένων, το τονίζω και με τις σχετικές εγγυήσεις, ώστε να μην χρειάζεται σε κάθε υπηρεσία να προσκομίζει ο διοικούμενος πιστοποιητικά ή πληροφορίας που η υπηρεσία το έχει, γιατί αν σκεφτείτε τι σημαίνει να μπορεί κάθε υπηρεσία να επικοινωνεί με άλλη και να έχει την πληροφόρηση που αντλεί κάθε μέρα από τον διοικούμενο με τα πιστοποιητικά που  ζητάει, αντιλαμβάνεστε την εξοικονόμηση που έχουμε σε επίπεδο επικοινωνίας στο εσωτερικό της δημόσιας διοίκησης. 


Αυτό δεν είναι κάτι μακρινό, είναι πράξη. Φαίνεται από το γεγονός ότι σιγά-σιγά τελειώνουν οι ουρές στις υπηρεσίες από την αξιοποίηση των ΚΕΠ. Βεβαίως ο πολίτης το προσλαμβάνει σαν κάτι απόλυτα φυσιολογικό και έτσι είναι. Καθυστερήσαμε και όσους προόδους και αν κάνουμε, αυτό είναι απόλυτα φυσιολογικό για τον πολίτη. Του το χρωστάμε και καλώς δεν ενθουσιάζεται γιατί έχουμε πολλά βήματα να κάνουμε. Πάντως είναι μία πράξη την οποία δεν μπορούμε να αγνοούμε. 


Αυτό λοιπόν το πρώτο βάθρο του εθνικού συστήματος αυθεντικοποίησης που λέγεται πρόγραμμα ΣΥΖΕΥΞΙΣ, ολοκληρώνεται για να εξασφαλίσει την οριζόντια επικοινωνία των δημόσιων υπηρεσιών σε ότι αφορά την πρόσβαση στην πληροφορία στο εσωτερικό της δημόσιας διοίκησης και την ανταλλαγή πληροφόρησης για τα δεδομένα εκείνα που τονίζω δεν έχουν προσωπικό χαρακτήρα και με τις εγγυήσεις προστασίας των προσωπικών δεδομένων, έτσι ώστε η πληροφόρηση να είναι κτήμα όλων των υπηρεσιών, κεντρικών, αποκεντρωμένων υπηρεσιών της Τοπικής Αυτοδιοίκησης. 


Το δεύτερο βάθρο με το οποίο ξεκινήσαμε και το οποίο θα αξιοποιήσει πολύ περισσότερο το πρώτο, δηλαδή το πρόγραμμα ΣΥΖΕΥΞΙΣ, το σύστημα ΣΥΖΕΥΞΙΣ, είναι η εθνική διαδικτυακή πύλη ΕΡΜΗΣ. 

Τι σημαίνει αυτή η πύλη. Αυτή η πύλη επιτρέπει να έχει απέξω ο πολίτης πρόσβαση σε όλους τους δικτυακούς τόπους του εσωτερικού της δημόσιας διοίκησης που εξασφαλίζονται με το πρόγραμμα ΣΥΖΕΥΞΙΣ. Το πρόγραμμα ΣΥΖΕΥΞΙΣ όπως σας είπα, σημαίνει διάφορους δικτυακούς τόπους που επικοινωνούν οριζόντια. Πρέπει όμως σε αυτό να έχει πρόσβαση όχι μόνο κάθε δημόσια υπηρεσία. Αν θέλουμε να φτάσουμε στην αξιοποίηση του διαδικτύου, αν θέλουμε να φτάσουμε στην αξιοποίηση της πληροφορίας γενικότερα, πρέπει να έχει πρόσβαση ο πολίτης και μάλιστα διπλή πρόσβαση. Τώρα μένει στην πληροφορία. Αργότερα, που είναι κοντά όμως και στην δυνατότητα ηλεκτρονικής ψηφιακής επικοινωνίας με τη δημόσια διοίκηση, ώστε εκτελεστές διοικητικές πράξεις οι οποίες εκδίδονται στο πλαίσιο της δέσμιας αρμοδιότητας, να μπορεί να εκδίδονται ηλεκτρονικά, με ηλεκτρονική υπογραφή, ηλεκτρονική απάντηση, που να εξασφαλίζει ταχύτητα αλλά και διαφάνεια αφού εξαφανίζει την παρουσία του ανθρώπινου παράγοντα ο οποίος είναι πολλές φορές αιτία γραφειοκρατικών διαδικασιών και σε πολλές ακόμα περιπτώσεις αιτία αδιαφάνειας ή και διαφθοράς. 

Αυτή η εθνική διαδικτυακή πύλη ΕΡΜΗΣ και δεν είναι τυχαία η χρησιμοποίηση του ονόματος, Ερμής, ο μυθικός Θεός που μεσολαβούσε μεταξύ Θεών και ανθρώπων, είναι εκείνος που μεσολαβεί ανάμεσα στους δικτυακούς τόπους. Δεν καταργούνται οι επιμέρους δικτυακοί τόποι και της Τοπικής Αυτοδιοίκησης, άρα δεν έχει φοβηθεί τίποτα από κάτι τέτοιο σε κεντρικό επίπεδο η Τοπική Αυτοδιοίκηση. Επιτρέπει όμως την πρόσβαση μέσα από μια κεντρική διαδικτυακή πύλη στον πολίτη, που τον καθοδηγεί σε όλες τις άλλες πύλες, δηλαδή στους δικτυακούς τόπους, για να μπορεί ο πολίτης να έχει πρόσβαση στην υπηρεσία που θέλει και στην πληροφόρηση που θέλει. Πάντα, το τονίζω, με προστασία των προσωπικών δεδομένων. 

Αυτή η πρόσβαση μπορεί να αφορά πληροφορίες που δεν είναι προσωπικές, πληροφορίες που ανήκουν στον ίδιο τον πολίτη, αλλά πάντως όχι πληροφορίες που ανήκουν στα προσωπικά δεδομένα του οιουδήποτε. 

Στα προσωπικά δεδομένα και ιδίως στα ευαίσθητα, πρόσβαση με το εθνικό pin το οποίο θα διαθέτει ο πολίτης, μπορεί να έχει μόνο εκείνος ο οποίος βρίσκεται μπροστά στα στοιχεία αυτά και είναι δικά του τα στοιχεία αυτά, που είναι προσωπικά του τα στοιχεία αυτά. 

Αυτός είναι ο καμβάς, ας το πω έτσι, η βάση ηλεκτρονικής διακυβέρνησης σε ότι αφορά την πληροφόρηση στο εσωτερικό της δημόσιας διοίκησης, την πρόσβαση του πολίτη στην πληροφόρηση και το τονίζω, σε μία εποχή που είναι πολύ κοντά. Δεν είναι τυχαίο παραδείγματος χάριν, ότι η ηλεκτρονική πολεοδομία αρχίζει και γίνεται πράξη, όπου ο πολίτης όχι μόνο θα έχει πληροφόρηση, αλλά θα μπορεί ηλεκτρονικά να κάνει την αίτηση σε υπηρεσίες δημόσιας διοίκησης και ιδίως στην Τοπική Αυτοδιοίκηση και να παίρνει απάντηση ηλεκτρονικά, αλλά εδώ οφείλω να το διευκρινίσω, μόνο στις περιπτώσεις όπου η αρμοδιότητα της διοίκησης, κεντρικής και τοπικής, είναι δέσμια. Όπου δηλαδή δεν υπάρχει διακριτική ευχέρεια, γιατί όπου παρεμβαίνει η υποχρέωση αξιολόγησης του διοικητικού Οργάνου, τέτοια  δυνατότητα μόνο περιορισμένα μπορεί να υπάρξει. Μόνο όπου έχουν δέσμια αρμοδιότητα και έχουμε σε πολλές περιπτώσεις δέσμια αρμοδιότητα. Δέσμια σημαίνει όπου υπάρχουν ορισμένα στοιχεία, πρέπει να εκδώσει διοικητική πράξη η δημόσια διοίκηση και αυτό ξέρετε πού μπορεί να φανεί σε τεράστια έκταση; Μπορεί να φανεί παραδείγματος χάριν, σε θέματα που αφορούν τα ασφαλιστικά δικαιώματα και τις συντάξεις. Στα ασφαλιστικά δικαιώματα, στην σύνταξη, όταν συμπληρώνεις ορισμένες προϋποθέσεις, η έκδοση διοικητικής πράξης είναι υποχρεωτική. Στην Πολεοδομία αν έχεις τα προσόντα να πάρεις μία άδεια, τις τυπικές προϋποθέσεις, μπορείς να την πάρεις και είναι υποχρεωμένη η Διοίκηση να την δώσει. Όπου έχουμε τέτοια υποχρέωση της Διοίκησης έκδοσης διοικητικής πράξης με ορισμένα στοιχεία χωρίς υποκειμενική αξιολόγηση του διοικητικού Οργάνου, η δικτυακή πύλη ΕΡΜΗΣ μπορεί να επιτρέψει και την ηλεκτρονική έκδοση των διοικητικών πράξεων, κάτι το οποίο τονίζω ότι σημαίνει και ταχύτητα στην έκδοση των διοικητικών πράξεων και διαφάνεια, η οποία είναι εξασφαλισμένη. 

Αυτό για να γίνει προϋποθέτει και την προετοιμασία της Τοπικής Αυτοδιοίκησης και σε επίπεδο ευρυζωνικότητας και σε επίπεδο ψηφιακών υποδομών και βεβαίως το ΣΥΖΕΥΞΙΣ από μόνο του βοηθάει την Τοπική Αυτοδιοίκηση να λειτουργήσει, όμως χρειάζεται ειδική προετοιμασία. Εξ ου και στο πλαίσιο του 2007-2013, το πρόγραμμα το οποίο αφορά την ψηφιακή Αυτοδιοίκηση, έχει ήδη δρομολογηθεί και είναι ένα πρόγραμμα που δεν είναι διόλου αμελητέο. Αγγίζει το ύψος πάνω από 60 εκατομμύρια ευρώ και οι πρακτικές εφαρμογές του είναι εφαρμογές που τις βλέπουμε ήδη στην πράξη. 

Θα αναφέρω τρεις από αυτές και δεν θα σας κουράσω άλλο, για να δείξουμε πως θα προχωρήσουμε και μέσα από την αξιοποίηση τέτοιων συνεργασιών σαν και αυτό που σηματοδοτεί η Έκθεση POLIS.

Παράδειγμα πρώτο. Είναι το θέμα του Ληξιαρχείου, του ηλεκτρονικού Ληξιαρχείου. Όμως τα άλλα δύο παραδείγματα είναι ιδιαίτερα σημαντικά γιατί έχουν αρχίσει ήδη να αποδίδουν καρπούς. Μιλάω για το Εθνικό Δημοτολόγιο, το οποίο το προχωράμε με αρκετούς Δήμους, πιλοτικά με 77 Δήμους, αλλά ήδη αυτό θα αποδώσει καρπούς πάρα πολύ σύντομα και του οποίου το ύψος του προϋπολογισμού είναι γύρω στα 3,5 εκατομμύρια ευρώ, γιατί δεν χρειάζεται πολλά χρήματα. Μεράκι χρειάζεται και ταχύτητα για να λειτουργήσουμε. Αυτό επιτρέπει όλα τα Δημοτολόγια όλων των Δήμων της χώρας να συνδέονται μεταξύ τους. Αυτό σημαίνει ότι είναι δυνατόν πιστοποιητικά που σήμερα βγαίνουν με τόσες δυσκολίες, να βγαίνουν αμέσως και να έχει την πρόσβαση ένας δημότης από οποιονδήποτε Δήμο βρίσκεται, να το πάρει σε οποιονδήποτε άλλο Δήμο είναι εγγεγραμμένος και αυτό μας βοηθάει να αξιολογήσουμε αυτές τις δυνατότητες και στο εξωτερικό, με τις δικτυακές πύλες του εξωτερικού και θα βοηθήσει πάρα πολύ για το δικαίωμα ψήφου των εκτός επικρατείας Ελλήνων, γιατί είναι γνωστό ότι μετά την αναθεώρηση του 2001 και αυτό είναι μία σημαντική τομή, τα Δημοτολόγια ταυτίζονται με τους εκλογικούς καταλόγους. 

Αντιλαμβάνεστε πόση πρόοδος μπορεί να συντελεστεί και σε ότι αφορά την έκδοση των πιστοποιητικών, αλλά και στην άσκηση του εκλογικού δικαιώματος και την προώθηση του εκλογικού δικαιώματος ακόμα και εκτός επικρατείας. 

Το δεύτερο είναι ένα ζήτημα το οποίο σχετίζεται με ζητήματα υποδομών της Τοπικής Αυτοδιοίκησης γενικότερα. Είναι ζητήματα τα οποία αφορούν, όπως είπα προηγουμένως, το Ληξιαρχείο και είναι ζητήματα τα οποία αφορούν την προώθηση της Τοπικής Αυτοδιοίκησης προς την ψηφιακή εποχή, σε όλους εκείνους τους υπόλοιπους τομείς στους οποίους πρέπει να προχωρήσουμε. 

Εγώ θέλω να τονίσω και κάτι άλλο το οποίο σχετίζεται με την πρόοδο την οποία πρέπει να κάνουμε για την διοικητική μεταρρύθμιση. Είπα πριν ότι το πρόγραμμα Κοινωνία της Πληροφορίας είναι ένα πρόγραμμα το οποίο για το Δ΄ Κοινοτικό Πλαίσιο Στήριξης σε ότι αφορά την ψηφιακή σύγκλιση, έχει μία ολοκληρωμένη ενιαία μορφή. Όμως η ψηφιακή εποχή προϋποθέτει και δομές άλλες προσαρμοσμένες στην εποχή αυτή για την οποία μίλησα προηγουμένως και η διοικητική μεταρρύθμιση, πρώτον, δεν είναι μία απλή προσπάθεια. Το βλέπουμε τώρα και με την ΚΕΔΚΕ και με την ΕΝΑΕ που συζητάμε για την αλλαγή των δομών. 

Για να γίνει αυτό, μπορούμε να αξιοποιήσουμε σημαντικούς κοινοτικούς πόρους. Όπως και να το κάνουμε και το τονίζω, δεν είναι παρελθοντολογία, δυστυχώς στο Γ΄ Κοινοτικό Πλαίσιο Στήριξης δεν είχαμε Ειδικό Επιχειρησιακό για την διοικητική μεταρρύθμιση. Αποτέλεσμα, δεν μπορούσαμε να αξιοποιήσουμε κοινοτικούς πόρους για να κάνουμε διοικητική μεταρρύθμιση σε ότι αφορά τις δομές και τις διαδικασίες και για τις κεντρικές υπηρεσίες και για τις αποκεντρωμένες και για την Τοπική Αυτοδιοίκηση. 

Το πρόγραμμα αυτό είναι έτοιμο. Εγκρίθηκε από την Ευρωπαϊκή Ένωση, ψηφίστηκε όπως ξέρετε το ΕΣΠΑ, έχουμε πλέον και τις διαχειριστικές δυνατότητες, είναι τα έτοιμα τα έργα σημαίες με τα οποία μπορούμε να προχωρήσουμε σε σημαντικές τομές ως προς την διοικητική μεταρρύθμιση με κοινοτικούς πόρους. Εκεί ένα μεγάλο μέρος από το πρόγραμμα Διοικητική Μεταρρύθμιση σχετίζεται με την Τοπική Αυτοδιοίκηση και μπορεί να αξιοποιηθεί από την Τοπική Αυτοδιοίκηση για διοικητικές μεταρρυθμίσεις τις οποίες μπορεί και πρέπει να κάνει. 

Αν συλλογιστούμε δε ότι στο Δ΄  Κοινοτικό Πλαίσιο Στήριξης η βοήθεια της Τοπικής Αυτοδιοίκησης σε αυτό το μεγάλο δρόμο θα γίνει και μέσα από τις υποδομές που το κράτος εξασφαλίζει, όπως είναι η ΔΗΜΟΣ Α.Ε., όπως είναι η ΝΟΜΟΣ Α.Ε., η Τοπική Αυτοδιοίκηση έχει πλέον και τα εργαλεία για να αξιοποιήσει σημαντικό τμήμα αυτού του Ειδικού Επιχειρησιακού που είναι πάνω από 613 εκατομμύρια ευρώ, για να μπορέσει να προχωρήσει σε ότι αφορά τις μεταρρυθμίσεις που θέλει να κάνει στο εσωτερικό της. 

Από πλευράς Υπουργείου Εσωτερικών, θα το πω ακόμα μία φορά, είμαστε εδώ για να οδηγήσουμε, όχι εμείς, με την δική της πρωτοβουλία, αλλά βοηθοί εκπληρώσεως, την Τοπική Αυτοδιοίκηση σε αυτήν την ψηφιακή εποχή. Είναι η εποχή όπου η Τοπική Αυτοδιοίκηση, πρώτον, έχει πρόσβαση στη γνώση, την τεχνική γνώση, που δεν είχε ποτέ. Αυτό σημαίνει ότι μπορεί να γλιτώσει πολλά οικονομικά από πλευράς συμβούλων και άλλα. 

Δεύτερον, της δίνει την δυνατότητα όχι μόνο να έχει πληροφόρηση, αλλά να πληροφορεί τους πολίτες στην καθημερινότητά τους. 

Τρίτον. Της παρέχει την δυνατότητα να αξιοποιήσει αυτήν την πληροφόρηση για την αναδιοργάνωσή της. 

Τέταρτον. Της παρέχει αυτήν την δυνατότητα πληροφόρησης για να συγκλίνει η Τοπική Αυτοδιοίκηση με την Τοπική Αυτοδιοίκηση ιδίως στην Ευρωπαϊκή Ένωση, γιατί χωρίς αυτήν την σύγκλιση, χωρίς αυτήν την κοινή προσπάθεια, όλο αυτό που συμβαίνει στην Ευρωπαϊκή Ένωση, γιατί σας είπα, η ευρωπαϊκή ολοκλήρωση πηγαίνει μέσα από την σύγκλιση των περιφερειών, την σύγκλιση της Τοπικής Αυτοδιοίκησης, όλη αυτή η προσπάθεια δεν  θα μπορέσει να αποδώσει. 

Έχουμε φύγει πια ανεπιστρεπτί από την εποχή όπου η Θεία Χάρις του κεντρικού κράτους ήταν η μόνη που μπορούσε να υπηρετήσει τον πολίτη και να τον εμπνεύσει. 

Το κράτος, το επαναλαμβάνω, είναι απρόσφορο και λόγω δημοκρατικής νομιμοποίησης και λόγω της δομής της κοινωνίας μας και λόγω των εξελίξεων στην Τοπική Αυτοδιοίκηση, για να υπηρετήσει τον πολίτη και την καθημερινότητά του. Όλα ανήκουν στην Τοπική Αυτοδιοίκηση, αρκεί οι κυβερνήσεις να καταλάβουν κάτι το οποίο είναι μία κοινή πια πραγματικότητα. Ότι για να γίνει αυτό, πρέπει να αναγνωρίσουμε στην Τοπική Αυτοδιοίκηση την δημοκρατική της νομιμοποίηση, την ικανότητά της να αντεπεξέλθει στα προβλήματα της καθημερινότητας και να σκεφτούμε κυρίως ότι είναι ανεπίτρεπτο να φορτώνουμε την Τοπική Αυτοδιοίκηση με αρμοδιότητες χωρίς να υπάρχουν τα μέσα και οι πόροι για να τις ασκήσει, διότι αυτό όχι μόνο είναι εις βάρος του πολίτη, είναι εις βάρος, το τονίζω, της ίδιας της ουσίας του μέλλοντος που μας περιμένει. Αν αποτύχει η Τοπική Αυτοδιοίκηση, φοβούμαι κύριοι Δήμαρχοι, κύριοι Νομάρχες, κύριοι εκπρόσωποι της Τοπικής Αυτοδιοίκησης, ότι μία νέα ιδεολογία νεοσυγκεντρωτισμού, το έλεγα και στην Κυλλήνη, το λέω και εδώ, θα μπορούσε να εξελιχθεί και αυτή είναι ιδιαίτερα επικίνδυνη. Ιδιαίτερα επικίνδυνη και υποδόρια γιατί θα οδηγούσε κάποτε στο να πιστεύουμε ότι οριστικά πια η Τοπική Αυτοδιοίκηση μπαίνει στο περιθώριο. 

Κάτι τέτοιο όμως δεν επιτρέπεται ούτε να το σκεφτούμε και για λόγους δημοκρατίας, αλλά και γιατί χωρίς μία ισχυρή Τοπική Αυτοδιοίκηση η πορεία μας μέσα στην Ευρωπαϊκή Ένωση θα ήταν ουσιαστικά αδύνατη. 

Με αυτές τις σκέψεις και επαναλαμβάνω λέγοντάς σας ότι και μέσα από το Ειδικό Επιχειρησιακό και μέσα από την Κοινωνία της Πληροφορίας, η κυβέρνηση, ο κρατικός μηχανισμός, το Υπουργείο Εσωτερικών, τίθεται στη διάθεση της Τοπικής Αυτοδιοίκησης, χαιρετίζω και αυτήν την εκδήλωση. 

Δεν αγνοώ δε και κάτι άλλο και είναι η τελευταία φράση την οποία θέλω να πω. Πάντοτε μπροστά σε τόσο μεγάλους στόχους ακούγονται μεγάλα λόγια και κυρίως υπάρχουν μεγάλες προσδοκίες και καλές προθέσεις. 

Λέγοντάς σας λοιπόν αυτά, δεν ξεχνώ κάτι: ότι ιδίως οι Υπουργοί και οι κυβερνήσεις κρίνονται εκ του αποτελέσματος. Σας είπα τι είμαστε αποφασισμένοι να κάνουμε. Εσείς και ο λαός θα κρίνετε αν και κατά πόσο απέναντι σε αυτές τις μεγάλες πραγματικά προσδοκίες, αλλά και τις μεγάλες προκλήσεις, θα σταθούμε αντάξιοι για χάρη, εν ονόματι και για λογαριασμό του ελληνικού λαού. 

Σας ευχαριστώ πολύ.

ΠΡΟΕΔΡΕΙΟ: Παρακαλούμε να περάσετε στην αίθουσα όπου ακολουθεί δεξίωση προς τιμή των εκθετών και των επισκεπτών μας. 


Σας ευχαριστώ. 
ΕΥΡΕΤΗΡΙΟ ΟΜΙΛΗΤΩΝ

(με σειρά ομιλίας)

